Erramu zapatu bezperako bertso saioa

Nerea Elustondo, Amets Arzallus, Alaia Martin, Aitor Mendiluze eta Xabier Silveira bertsotan. Sarrerak, zortzi euro.


Mezua duten maskarak, katea eten ez dadin

Antzuolako Movember taldeak egoerara egokitu behar izan du, eta domekako ekimena bertan behera utzi du. Hala, maskarak oparitzeko kanpaina jarri du orain taldeak abian. "Mezua daramaten maskara oparitzeko katea abian jarri dugu jada".

Antzuolako Movember taldeak egoerara egokitu behar izan du, eta domekarako antolatuta zuen kalejira eta maskara salmenta bertan behera utzi du. "Bizi dugun egoera zein den ikusita, bestelako ekimen bat gauzatzea erabaki dugu. Hala, azaroan zehar aukerarik suertatzen bada egingo dugu kalejira", kontatu du Gotzon Madinak, Movember taldeko kideak. "Asteburuan iritsiko dira maskarak eta gura duguna da norbanako bakoitzak mezu bat idatzi eta lagun bati maskara oparitzea. Era berean, maskara jasotzen duenak, kateari jarraikiz, beste lagun bati oparitu beharko dio. Helburua horren garrantzitsua den prebentziorako dei egitea da".

Maskarak oparitzeko kanpaina

Oraingoz, 50 maskara iritsiko dira herriko hainbat gunetara (Amaia, Xinkona eta Ogiberri, 6 eurotan.) "Hasierako gure erronka 50 saltzea da; gehiago beharko bagenitu ekarriko genituzke".

Mezuen katea

"Maskara lagun bati oparitu eta hark beste batik oparitu beharko dio katea eten ez dadin; eta mezu pertsonala eroango dute".

Prebentzioa da gakoa

Juan Pablo Sanz Jaka urologoaren hitzaldia atzeratu egin dute. "Iaz, harrera oso ona izan zuen; berriro egingo dugu, nahiz eta azaroa pasata egon. Izan ere, 50 urtetik gorakoendako prebentzioa egitea garrantzitsua da. Prostata eta barrabiletako minbiziak ez du abisatzen, eta sentsibilizazio kanpina sustatuko dugu".


[Erreportajea] Gazteen kezka eta beharrak, udalaren muinetara

Gertuagotik ezagutzen dituzte orain Pasaiako hiru ikastetxeetako haur eta nerabeek udal ardurak; izan ere, joan den hil bukaeran bi bisita egin baitzituzten Karmengo Ama, Pasaia-Lezo Lizeoa eta La Anunciatako 100 bat eskolatuk Pasaiako Udaleko Zerbitzu, Mantenu lan eta Sareen sailaren pabiloira, bertoko langileen egunerokoa bertatik bertara ezagutzeko. Horren aurretik, gainera, Arizabalo Jauregian —udaletxea— bisita gidatua egin zuten LH eta DBHko eskolatuek, alkate eta zinegotziekin batera, eraikin nagusiko sailak gertutik ezagutzeko.

Zerbitzu horietako langileek haur eta nerabeei azaldu zieten zer-nolako ardurak dituzten, eta horiek konplitzeko erabiltzen dituzten zenbait gailu probatzeko aukera ere izan zuten pabiloian. Besteak beste, gertuagotik ezagutu ahal izan zituzten adingabeek kaleen garbiketa, zaborraren kudeaketa, herri altzarien konponketak, argiteria zerbitzuak edota lorezaintzari loturiko egitekoak.

Euren kezka eta ezinegonak ere eraman zituzten topaketara, bai eta etorkizuneko Pasaia haien neurrira diseinatzeko dituzten proposamenak ere. Horiek guztiak udalbatza osatzen duten zinegotziei helarazi zizkieten, aurrez aurre.

Gazteen kezkei, erantzun politikoa

Hiru multzotan banatu ziren ikasleak: antxotarrak, sanjuandarrak, eta trintxerpetar nahiz sanpedrotarrak. Horietako bakoitzean bi zinegotzi eta zenbait udal teknikari —bakarra batzuetan eta bina besteetan— eseri ziren, adi-adi euren galderak entzun eta horiei erantzuten ahalegintzeko.

Antxotarren kezka nagusia topoaren obrak izan ziren; gazteei horiek nola eragingo dieten azaldu zien Izaskun Gomez alkateak. Biteri plazaren eraberritzea, segurtasuna eta handiagoentzako jolas parkeak ere izan zituzten hizpide, besteak beste. Anunciata eta Lizeoko ikasle antxotarrek gazteentzako jolas eremu berria sortzeko eskatu zuten. Olaia Gerendiain

Trintxerpe-San Pedro taldean aurrekontuekiko kezka agertu zuten ikasleek, eta aspalditik dakarten eskaera bat ekarri zuten gogora: gune estali gehiago behar dituzte kalean egon ahal izateko. Trintxerpeko Aranederreko pistetan gazteentzako espazio bat nahi dute Karmengo Ama eta Lizeoko ikasleek. O.G.

Donibanen kirol pista bat eskatu zuten DBHkoek, eta zuntz optikoa noiz helduko ote zaien galdetu zieten arduradun politikoei. Mugikortasuna hobetu eta bidegorria buka dadin ere funtsezkotzat jo zuten haur nahiz gazteek. Kirol pista berri baten beharra helarazi zieten gazte sanjuandarrek udal arduradunei. O. Gerendiain


Maskaren kontrako taldeen mezu faltsu asko biral bihurtu dira

Gero eta mezu faltsu eta bulo gehiago zabaltzen ari dira maskararen kontra sare sozialetan. COVID-19a ukatzen duten kolektibo aktiboenetako bat da musukoaren erabileraren aurka dagoena.

Gomendio gisa erabiltzen hasi ziren, eta Espainian eta herrialde askotan derrigorrezkoak izaten amaitu dute. Maskara ezinbesteko elementu bihurtu da gure egunerokoan, baina erabiltzeari uztera animatzen duten mezu faltsuak ugaritzen ari dira.

COVID-19a ukatzen duten kolektibo aktiboenetako bat dira musukoaren aurkako taldeak. Musukoaren erabileraren aurka daude, nahiz eta frogatuta egon babes-elementu hori baliagarria dela COVID-19aren aurrean eta, ondorioz, horren erabilera zuzena segurua dela osasunerako.

Maskara segurua izango da musuko mota bakoitzaren bizitza baliagarria errespetatzen bada. "Jakin behar dugu maskarek ez dutela betirako irauten, eta, beraz, beti ez direla eraginkorrak izaten", ohartarazi dute Norbera Babesteko Ekipamenduen Enpresen Elkartetik (ASEPAL).

"Ez dugu aholkatzen musukoei bigarren erabilera bat ematea, behin erabilita buelta ematea edo erabilerari buruzko neurriei kasurik ez egitea”, adierazi du elkarteak oinarrizko erabilera-gida batean. Maskara berrerabilgarriak modu egokian desinfektatu behar dira; esaterako, 60 gradutan garbituta, Espainiako Osasun Ministerioak gomendatzen duen bezala.

Gainera, komenigarria da garbitu eta hurrengo bi orduetan airean lehortzea, eta ez labean, mikrouhin-labean edo lehorgailuarekin, ehuna kaltetu baitaiteke. Garbigailura sartzea baino gomendagarriagoa da irradiazio germizida ultramorearen bidez edo hidrogeno lurrunezko peroxidoaren bidez higienizatzea, Gaixotasun Infekziosoen eta Mikrobiologia Klinikoaren Espainiako Elkartearen (SEIMC) arabera.

Erabilera-arauak betetzen badira, koronabirusaren aurrean babestuta egongo gara, eta arriskurik handiena musukoaren erabileraren aurka daudenen albiste faltsuetan erortzea izango da.

Maskarak erabiltzeak ez du hipoxia edo intoxikaziorik eragiten

Sare sozialetan eta WhatsAppen bidez gehien zabaldu den albiste faltsua maskarek odolean hipoxia edo oxigeno-eskasia eragiten dutela da; baieztapen horren arabera, maskarak erabiltzeak intoxikatu egiten gaitu, arnastean igortzen dugun CO2 bera berriro irensten baitugu.

Musukoek egoera jakin batzuetan itomen sentsazioa eragin dezakete, baina ez dago frogarik maskarak erabiltzeak "hipoxia, organismoaren azidifikazioa edo CO2a arnastearen ondoriozko intoxikazioa" sortzen duenik, Madrilgo Medikuen Elkargo Ofizialaren (ICOMEM) Kontseilu Zientifikoko Jaime Barrio mediku eta ikertzaileak baieztatu duenez.

Izan ere, maskarek ez dute airea pasatzea eragozten; material horri esker, "oxigenoa sartzen da eta karbono dioxidoa desagerrarazten da", esan du adituak.

Maskarek ez dute infekziorik eragiten, berritzen edo garbitzen badira

Internauten artean beldur gehien pizten duen beste bulo bat maskaretan hazten diren bakterioengatik infekzioak har daitezkeela ziurtatzen duena da, interneten biral egin diren bideo batzuek erakusten duten bezala.

Nahiz eta egia izan gaizki erabiltzeak bakterioak "ugaritzea" eragin dezakeela, ez dago azterketarik behar bezala erabiltzen denean infekzioen gorakada frogatzen duenik. Hala baieztatu du Maria del Mar Tomas Gaixotasun Infekziosoen eta Mikrobiologia Klinikoaren Espainiako Elkarteko bozeramaileak eta Coruñako ospitaleko mikrobiologo eta ikertzaileak.

David Diaz Perez Neumologiaren eta Kirurgia Torazikoaren Espainiako Elkarteko (SEPAR) Arnasketa Erizaintza arloko koordinatzaileak adierazi du maskara "elementu oso garrantzitsua" dela "koronabirusaren eta beste arnas birus batzuen transmisioa geldiarazteko", "patogenoak transmititzeko bektorea" izan daitekeela gorabehera.

Gainera, ez SEIMCek ez eta SEPAR erakundeak ez dute egiaztatu pneumokokoek edo beste bakterio batzuek eragindako infekzio-kasuak areagotu direnik maskarak derrigorrezkoak bihurtu direnetik, hau da, gehiago erabiltzen direnetik.

Maskara erabiltzeak ez du pleuresia eragiten

Sare sozialetan, halaber, biriketako kalteen kasuak agertzen ari direla ziurtatu dute, besteak beste, maskararen erabilerarekin lotutako pleuresia.Baina pleuraren hantura, birikak estaltzen dituen mintza, COVID-19aren konplikazio arraroa da, eta ez dago inolaz ere babes-ekipamendu horren erabilerarekin lotuta.

Pleurako isuria dagoenean, afekzio larriek eragindakoa izan ohi da, eta ez maskara eramateagatik sorturikoa. Gainera, hori erakusteko erabili dituzten argazkiak gaixotasun hori jasan duten gaixoenak dira.

Adibidez, metastasia duten tumoreek eragindakoa izan daiteke, bereziki biriketakoa. Hanturazko gaixotasunek eragindakoa ere izan daiteke, esaterako, lupusa edo sarkoidosia, eta pneumoniak, tuberkulosiak eta beste infekzio biriko batzuek ere eragin dezakete. Hala azaldu du Javier Garcia pneumologoak eta arreta espezializatuko eta ICOMEMeko ospitaleetako bokalak.

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu eta EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu COVID-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, "espazio publiko itxietan" da derrigorrezkoa, baita Lapurdiko herri eta hiri nagusietan ere.


Markina-Xemeingo Udalak Urko ibaiaren beheko arroa hobetzeko plana landu du

Markina-Xemeingo Udala Urko ibaiaren beheko arroan paisaiarako ekintza plana lantzen ari da, paisaia babesteko, kudeatzeko eta antolatzeko ekintza bilduma baten bitartez.

Plana ikuspegi teknikoa ematen dion enpresak batek garatu badu ere, Markina-Xemeingo Udalak “ezinbestekoa” ikusten du herritarrekin ere hausnarketa egitea, iritzi desberdinak jaso ahal izateko. Horretarako, Urko ibaiaren ertzak bisitatzeko aukera egongo da bihar [irailak 7], 18:00etan, Uhagonen hasita. Bi orduko saio irekia izango da, eta inkesta bat ere banatuko da herritarren artean.

Planaren bitartez gabeziak identifikatu eta irtenbidea bilatuko dute, hainbat arlo desberdinetan eraginez: barne konektagarritasunean, ondarean, etnografian, paisaian eta lorezaintzan, hiriko eraikinetan, ekologian eta ingurumenean. Beraz, plan honek ez dio soilik Urko ibaiari eragiten, inguru osoa biziberritzeko eta hobetzeko plana da, paisaia eta herritarren bizi-kalitatea hobetuz. Helburuak, besteak beste, Urko ibaiaren ondoko ingurune degradatuenak leheneratzea, izaera naturaleko elementuak (parkeak, landaredia eta fauna) ahalik eta gehien aprobetxatzea eta ibaiaren ingurunea hobetzea dira. Informazio gehiago Markina-Xemeingo Udalak egin duen azalpen bideoan edo www.pap-markina-xemein.com webgunean.


Merkelen ondorengoak beste bi alderdi beharko ditu koalizioa osatu eta gobernatu ahal izateko

Puntu bat edo biko aldearekin, Olaf Scholtz sozialdemokrata da kantziler izateko faboritoa. Atzetik du Armin Lachet, Merkelen ondorengoa, momentuz, hautagaitzan eta hirugarren postua alderdi berdeko Annalena Berbockentzat izango litzateke.


'Jule'

Antzerkia Hortzmuga taldearen eskutik.


Jose Vega txirrindulari kolonbiarrak Zarauzko Eulen taldearekin jokatuko du aurten

Martxoan egingo du bat Jira-Bira klubarekin, eta denboraldi amaierara bitartean izango da bertan. Bederatzigarren egin zuen Kolonbiako txapelketa nazionalean, 23 urtez azpiko kategorian.

Martxotik aurrera izango da Eulen taldean Jose Vega txirrindularia. (Jira-Bira)

Zarauzko Eulen txirrindularitza taldeak otsailaren 2an eman zion hasiera denboraldi berriari, Pirineo atlantiarretako Léssor Basque lehiaketan. Taldeko 10 txirrindularik parte hartu zuten bertan: Haritz Erasunek, Gaizka Gurrutxagak, Azkarate anaiek, Joseba Lopezek, Jon Ibarluzeak, Sarasola anaiek, Mikel Jakak eta Aritz Kortabarriak.

Jira-Bira klubak atzo, asteartea, jakinarazi zuenez, aurki taldekide berri bat izango dute Eulenen: Jose Vega kolonbiarra. Vegak bederatzigarren egin zuen Kolonbiako txapelketa nazionalean, 23 urtez azpiko kategorian. Martxoan hasi eta denboraldi amaierara arte izango da taldean.


Osasunbideko itxaron zerrendan, batez beste, bi asteko atzerapena

Pertsona bakoitzak 64 egun itxaron behar du kontsultara joateko. 7.200 pertsona daude ebakuntza kirurgiko baten zain. Nafarroako Gobernuak kopuruak murriztu nahi ditu


Euskararen erabilera zortzi puntu jaitsi da Hondarribian

Soziolinguistika Klusterrak atzo arratsaldean eman zituen euskararen kaleko erabileraren inguruko datuak. Bost urtean behin egiten den ikerketa da, eta beraz, azkeneko datuak 2016koak dira. Hondarribian 84 orduko neurketa egin dute, denera 4.975 elkarrizketa lagin ikertuz. Neurketatik lortutako datuak “oso fidagarriak” direla azaldu zuen Soziolinguistika Klusterreko kide Belen Urangak. Izan ere udalak “espresuki” eskatutako ikerketa izan denez, neurketa sakonago bat egiteko aukera izan dute, “errore tartea oso txikia izan delarik”.

Soziolinguistika Klusterrak ondorioztatu zuenez, hondarribiarren %16,3k hitz egiten du euskaraz kalean. Honako datua 2016. urtekoarekin alderatuz gero, zortzu puntu jaitsi da (2016an %24,6koa zen). Datuok kezkaz jaso zituzten Kultur Etxera bertaratu ziren lagunek. Hondarribian euskara dakitenen proportzioa handia den arren, gutxik hitz egiten dutela ondorioztatu baitzen. Euskal Herrian egindako ikerketekin alderatuz, zenbait jokabide eredu berdintsu atzeman dituzte:

Haurrak dira euskaraz gehien egiten dutenak %37,4. Gazteak, aldiz, gutxien egiten dutenak %9,8.

Puntu bateko aldearekin bada ere, emakumeek egiten dute gehien euskaraz.

Harreman horizontalean (adin bereko pertsonen artean) egiten da euskaraz gutxien.

Nagusiak bakarrik daudenean gaztelaniaz egiten badute ere, haurrekin daudenean euskaraz egiten dutenen kopurua nabarmen igotzen da, %10,1etik %38,1era.

Auzoei dagokienez, Zimizarga da euskaraz gehien egiten duen auzoa %33,6. 2016tik gainera, handitu egin da kopurua. Ondoren, Amute-Kosta auzoan egiten da gehien %17,3. Jarraian, Puntalea auzoa %16,9, Akartegi auzoa, %15,1, Alde Zaharra, %12,7 eta azkenik, Portua %12,3.

Kontuan hartzeko

Egia da Hondarribian turismoak indar handia duela, eta beraz, bisitariek herrian duten eragina “ukaezina” dela. Baina, Urangaren esanetan datuok ezin dira aldagai horrekin soilik erlazionatu. “Beste aldagaiak sakonago aztertu beharko lirateke, hala nola, euskararekiko dagoen jarrera, identitatea…”.

Etxeetako euskararen erabilerari dagokionez, azken urteetan jaisten ari zelaren sentsazioa dagoela azaldu zuten aretoan izan ziren herritarrek. “Eskoletatik, urtero, mezu bat bidaltzen digute esanez gurasoek euskaraz gehiago egin behar dugula”, azaldu zuen bertaratutako lagun batek. Datuek, ordea, ez dute joera hori berresten, etxeetan euskararen erabilera nahiko berdin mantendu da 2016rekin alderatuta. 2021ean %24,6ekoa da, 2016an %29,4ekoa.

Azkenik, aretoan euskarari garrantzia emateko eta erabilera handitzeko hartu litezkeen erabaki edo ekintzen inguruan zenbait hausnarketa egin ziren. Batzuen iritziz, udaletik hizkuntza plan bat bultzatu beharko litzateke, eta beste batzuen ustez, norbanakoek beren erabileraren inguruan hausnartu eta erantzukizun gehiago hartu beharko lukete.


ARGAZKIAK: Jendetza bildu da Aroztegiko makroproiektua gelditzea eskatzeko manifestazioan

«Aroztegiko pelotazo urbanistikoa Lekarozko herria suntsitu eta Baztan osoko bizimodua baldintzatuko lukeen proiektu txikitzailea» delako, Aroztak herri ekimenak deituta, larunbat arratsaldean izugarrizko jendetza ibili da Elizondotik Lekarozera egin duten manifestazioan Aroztegiko makroproiektua gelditzea eskatzeko, «2.500 pertsona inguru» antolatzaileen erranetan.

Martxoaren 18an hasi ziren luxuzko hotela, 22 hektareako golf zelaia eta 228 etxebizitza turistiko egiteko lanak. Geroztik, Aroztegiko eremuetan hasitako lanak gelditu eta, apirilaren 23an, TEX enpresak bere makinak eraman zituen. Orain, auzitegietan aurkeztutako helegiteei buruz Nafarroako Justizia Auzitegi Nagusiak bere ebazpenak argitaratu bitartean, jendetza bildu da proiektua gelditzea eskatzeko.


Kalean da apirileko Baleike aldizkaria

Bazkideek etxean jasoko dute, eta gainerakoek euro baten truke eskuratu ahal izango dute, ohiko salmenta puntuetan.

Kalean da apirileko Baleike aldizkaria. Josu Aizpuruak hartu du azala: Geologian lizentziatua, institutuko irakaslea eta artzaina da Aizpurua. Erretratua atalera, Alde Zaharrean oinetakoak konpontzen dituen Angel Olabarria zapataria eraman dugu. Nerea Machado institutuko irakaslea eta Itsas Salbamendu Humanitarioko kidea elkarrizketatu dugu luze eta zabal. Hori guztia eta askoz gehiago, apirileko Baleike aldizkarian.

Bazkideek etxean jasoko dute, eta gainerakoek euro baten truke eskuratu ahal izango dute, ondoko salmenta puntuetan: Ogi berri Amaia plaza, Agurtzane, Mandala, Aizpurua, A3, Arkupe eta BM supermerkatua.


Makulu ken, Pedoh eta The Cure Sans taldeen kontzertuak

18:30ean, Makulu ken taldea.

19:40ean, Pedoh taldea.

20:10ean, The Cure Sans taldea.


Taldekako Xilaba txapelketako saioa izanen da ortziralean Saran

Pasa den asteburuan hasi zen Xilaba txapelketa Ozazen eta Urruñan jokaturiko saioekin. Asteburu honetan izanen da txapelketa denean eskualdean jokatuko duten saio bakarra, ortziralean, Saran.

Urtxola jatetxean iragango da saioa 19:00etan, eta Lizaieta eta Kakoiak taldeak ariko dira lehian. Lizaieta taldean Etxalarko Etxahun Azkarraga eta Sarako Ellande Alfaro, Haira Aizpurua eta Karlos Aizpurua ariko dira kantuan. Kakoiak taldea, aldiz, Beñat Larroryk, Aetx Etxartek, Xan Alkhatek, Joanes Etxeberriak eta Leire Casamajouk osatzen dute.

Lizaietako taldeko kidek urriaren 13an izanen dute lehen faseko bigarren saioa Hazparneko Xuriatean, 19:30ean.

Eskualdeko bertze bi bertsolari ere ari dira txapelketan, sortzez hendaiarrak diren baina Lesakan bizi diren Josu Txoperena eta Maddi Ane Txoperena. Ipiñitzeko bertsuak taldean ari dira eta lehen saioa urriaren 6an izanen dute 19:00etan Hendaiako gaztetxean eta bigarrena urriaren 15ean Baionan 11:00etan.

Lehen fasearen ondotik finalerdiak urriaren 28an eta azaroaren 4ean jokatuko dituzte, eta finala azaroaren 18an izanen da Aiherran.


Onkologikoarentzat asistentzia eredu “integral” bat eskatzeko elkarretaratzea egingo dute azaroaren 10ean

Onkologikoko enpresa batzordeak, gaixo eta erabiltzaileen komisioarekin bat eginik, elkarretaratzea deitu du ostegunerako, hilak 10. Kutxaren egoitzaren aurrean egingo dute, Garibai kalean, 18:00etan.

Azaldu dutenez, Onkologikoa Fundazioaren patronatuaren menpeko erakundea da oraindik, eta patronatuko kide guztiak Kutxako kideak dira. “Gaur egun Onkologikoak bizi duen egoeraren erantzukizuna Kutxarena ere bada”, salatu dute. Era berean, adierazi dute gaur egun Onkologikoa “gutxiegi” erabiltzen dela: “%15eko okupazioa du ospitalizazioan eta oso jarduera kirurgiko urria”.

Onkologikoko enpresa batzordeak Onkologikoarentzako asistentzia eredu “integral” bat eskatu du, beti minbiziaren diagnostikorako eta tratamendurako zentro monografiko izaera errespetatuko duena. “Horrez gain, integrazioa integrazio funtzionalera mugatzeaz gain, langileak Osakidetza erakunde xurgatzailean integratzea barne hartuko duen eredua eskatzen dugu”, adierazi dute.


Bi txertoak jaso dituztenen % 0,2 bakarrik kutsatu dira covid-19arekin EAEn

Bakarra jaso dutenen artean, portzentajea % 0,62koa da. 16 urtetik gorako pertsonen erdiek jaso dute dosiren bat Araban, Bizkaian eta Gipuzkoan.

Covid-19aren aurkako txertaketaren ibilbidea osatu duten EAEko herritarren % 0,19 soilik kutsatu da koronabirusarekin, eta portzentajea % 0,62koa da dosi bakarra jaso dutenen artean.

Datu horiek eman ditu Gotzone Sagardui Osasun sailburuak Rebeka Ubera EH Bilduren legebiltzarkideari emandako erantzunean. Horren arabera, maiatzaren 10eko datuen arabera, bi dosiak jaso dituzten 304.097 pertsonetatik 850ek eman dute positibo koronabirusa detektatzeko probetan.

Ordurako dosi bakarra jasota zuten 442.818 pertsonen artean, berriz, 2.779 ziren kutsatutakoak.

Gaur argitaratu dituzten datuen arabera, jada 881.015 pertsonak jaso dute lehenengo dosia, EAEko 16 urtetik gorako herritarren erdiek, eta 451.145ek (% 27) bi dosiak jaso dituzte.

Bestalde, EH Bilduk gaixotasuna izan ostean berriro kutsatu direnei buruz ere galdetu zion Sagarduiri, eta sailburuak erantzun du maiatzaren 19ra arte 828 zirela hiru hilabetetik gorako tartean bi aldiz positibo eman dutenak.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


Mensu pintorearen erakusketa ikusgai dago Berako Armi galerian

Urriaren 24ra arte ikus daitezke Madrilen sortutako artistaren lanak.

Jose Mensuro Hernandez Mensu pintorearen erakusketa ikusgai dago Berako Suspela auzoko Armi galeria etxe museoan. Madrildarra da sortzez Mensu, baina bere ikasketak Donostian abiatu zituen eta geroztik harreman berezia izan du Bidasoarekin, baita Euskal Herriarekin ere. Bere ibilbide luzean mundu osoko hainbat galeria eta museotan erakutsi ditu bere obrak, eta hainbat sari ere eskuratu ditu. Pinturaz gain bertzelako diziplinak ere landu ditu, zinema eta antzerkia, erraterako.

Erakusketa urriaren 24a arte ikusten ahalko da Berako Armi galerian, egunero 10:30etik 13:30era eta 16:00etatik 19:30era. Jokin Arman eskultoreak eta Trini Mikelarena pintoreak sortu zuten Armi galeria Etxe Museoa iaz.

Mensu margolaria.


Djokovicek Australiako Irekia jokatu ahalko du, epaileak aske uzteko agindua eman baitu

30 minutuko epea eman dio Australiako Gobernuari tenis-jokalaria aske utz dezan, pasaportea itzul diezaion eta ordaindu beharrekoak ordain diezazkion.

Australiako auzitegi batek Novak Djokovic tenislari serbiarra aske uzteko agindua eman du astelehen honetan. Ostegunetik atxilotuta zegoen Melbourneko zentro batean, bisa baliogabetu baitzioten, ez zuelako covid-19aren aurkako txertoa jarrita.

Anthony Kelly epaileak 30 minutuko epea eman dio Australiako Gobernuari tenis-jokalaria aske utz dezan, pasaportea itzul diezaion eta ordaindu beharrekoak ordain diezazkion. Ondorioz, Australiako Irekia jokatzeko aukera du orain Djokovicek.

Australiako Irekia irabaziz gero, hamargarren aldiz eskuratuko luke txapelketa hori.

Gaurko honetan, beraz, Australiako Gobernuak onartu egin du epaileak emandako agindua, baina Christopher Tran abokatuak esan du Alex Hawke Immigrazio ministroa bere botereaz baliatzea aztertzen ari dela, Djokovic deportatu ahal izateko.

Scott Morrisonen Gobernuak pauso hori ematea "kezkagarria" izango litzatekeela eta ondorioak izan ditzakeela adierazi du Kelly epaileak.

Atzerapenarekin hasi da gaurko saioa, arazo teknikoengatik. Bertan, tenis-jokalariaren abokatuek argudiatu dute Djokovickek beharrezkotzat jo zituen pauso guztiak eman zituela Australiara sartzeko.

Australiako Gobernuak covid-19aren txertoaren dosi guztiak jarrita edukitzea exijitzen die bidaiariei herrialdean sartu ahal izateko.


"Online salmentarako ataria sortu dugu, 610 produktu eta zerbitzurekin"

KLAUDIO PEREZ BARDECI Laudioko APILL elkarteko kudeatzailea da. Webgunea sortu dute Laudioko denden zerbitzuak eta produktuak online erosteko.

Online denda bat sortu duzue. Zergatik?

Laudioko Udalaren, Apillen eta Rural Kutxaren arteko lankidetza publiko-pribatuko ekimena da. Marketplace hau sortzearen arrazoiak hainbat dira. Sektorea digitalizatzea eta modernizatzea da gure lehentasunetako bat. Jakin badakigu bezeroek gero eta gehiago erabiltzen dutela online merkataritza, eta Laudioko merkataritza-sektoreak hor egon behar du.

Erosketak erraztea bilatzen duzue, besteak beste.

Tokiko eragiketetarako, erosketa erraztu nahi dugu; seguruagoa egin eta etxean entregatzeko aukerarekin. Horiek guztiak bezeroen eskariak dira, batez ere COVID-19a agertu zenetik.

Merkataritzari, gainera, gure eskualde-ingurunetik kanpo saltzeko aukera ematen dio; izan ere, dagoeneko egiaztatzen ari gara. Saltzeko bide berri bat da, eta gero eta diru-sarrera garrantzitsuagoa izan daiteke. Online salmentarako atari bat da, non udalerriko saltoki guztiak sartzen diren.

"Erosketa erraztu nahi dugu, seguruagoa egin eta etxean entregatzeko aukera emanda"

Zer aurkituko du webgunea bisitatzen duen pertsonak?

Une honetan 610 produktu eta zerbitzu daude bezeroen eskura. Eskaintza handituz joango da, bai argitaratutako erreferentzien kopuruari dagokionez, bai denden aniztasunari dagokionez.

Hauek dira "Zure Laudioko merkataritza gara" -ren ezaugarrietako batzuk:

Erabilera erraza eta intuitiboa: plataforman sartuta, produktu guztietarako sarbidea izango duzu.

Erosketa arduratsua: Laudioko merkataritzaren bertako eskaintza. Online erosketak zure betiko saltokira, betiko konfiantzarekin.

Produktua entregatzeko hainbat aukera: etxean edo dendan. Erosketak jasotzeko modurik erosoena aukeratu dezakezu.

Erosketa segurua: etxetik mugitu gabe eta inolako osasun-arriskuren eraginpean jarri gabe.

Ordainketa segurua: ST baten bidez, zure txartelarekin dendan bertan ordainduko bezenu bezala.

Promozioak plataformaren bidez: saltokiek eskaintzen dituzten promozio edo deskontu guztiak aprobetxatu ditzakezu.

Zein da atari berri honen helburua?

Aspalditik ari gara lanean Laudioko merkataritza-gune irekiaren ereduan, eta lehentasuna establezimendu fisikoa da: bulego bat, taberna bat, saltoki bat... Horiek dira gure herrian bizia sortzen duten bihotzak.

"Bulegoak, tabernak, saltokiak... Horiek dira gure herrian bizia sortzen duten bihotzak. Atari hau beste osagarri bat da: gure merkataritza gune birtuala"

Atari hau beste osagarri bat da; gure merkataritza-gune birtuala. Tresna hau zerbitzu gehigarri berri bat da gure bezero eta bizilagunentzat. Orain erosketak edonondik egiteko eta etxean jasotzeko aukera eskaintzen dizuegu. Jakina, gure saltokiak lehiakorragoak izatea ere nahi dugu saltoki handien aurrean, baita ecommerce eredu berrien aurrean ere, zerbitzu berri horiek eskainita, eremu nazionalean bezeroak erakartzeko eta fidelizatzeko.

Zenbat establezimendu izango dira?

Proiektu bizia da, eta egunetik egunera hobetzen joango da saltokien kopurua. Epe ertain eta luzera pentsatuta dago, gure udalerriko establezimendu guztiei irekita, eta espero dugu establezimendu berriak sartzea. Udalaren eta Rural Kutxaren lankidetzari esker, partaidetza-kostu finkoak zero dira. Saltokiren batek proiektuan interesa badu eta informazio gehiago jaso nahi badu, Apillekin harremanetan jartzea besterik ez du, 94 672 28 01 telefonoaren bidez.

Noiz abiatu zenuten proiektua?

Proiektua abendu honen erdialdean hasi zen 21 saltokirekin, batez ere pertsonaren ekipamendukoak, baina badira beste sektore batzuk ere. Urtarrilean lanean jarraituko dugu online salmenta plataforman saltoki berriak sartzeko.

Apilletik hainbat dinamika plazaratu dituzue tokiko kontsumoa sustatzeko. Zer balorazio egiten duzue?

2020a ezohikoa izan da guztiontzat, kanpainen eta promozioen plangintza aldatzen joan da pandemiaren bilakaeraren arabera. Elkarteak hainbat ekimen abiarazi ditu, batez ere sektoreari laguntzea, Laudioko establezimenduetan segurtasuna hobetzea eta tokiko kontsumoa sustatzea ardatz hartuta: gure eskaintza sustatzea sare sozialetako bideoen bidez, Irekiera Aurreko Bonuak, Erosketetarako karrusela...

Egia esan, auzokideek ezin hobeto erantzun dute eta inoiz baino gehiago babestu dute tokiko kontsumoa. Beraiek dira ibilaldi korapilatsu hau eramangarriago egiten dutenak.

"COVID-19a aparteko ezustekoa izaten ari da negozio eta familia askoren ekonomiarentzat. Berriz eskertu behar da bizilagunen babesa, tokiko kontsumoan murgildu baitira"

Zein da sektorearen egoera?

Egoera, oro har, oso zaila da. COVID-19a aparteko ezustekoa izaten ari da negozio eta familia askoren ekonomiarentzat.

Ziurgabetasuna, araudietan gertatzen ari diren etengabeko aldaketak, laguntza jakin batzuk kobratzeko atzerapenak... Sektore batzuk, ostalaritzarena kasu, oso gaizki pasatzen ari dira.

Alde positiboari dagokionez, berriz ere eskertu behar dugu gure bizilagunen babesa, inoiz baino gehiago murgildu baitira tokiko kontsumoan.


Argizulok bederatzi urte bete dituela ospatzeko kontzertuak egingo dituzte

Bederatzi urte bete ditu gaur Argizulok, eta asteburu honetan urteurrena ospatzeko hainbat ekimen prestatu dute. Datorren ostiralerako eta larunbaterako prestatu dute egutegia, ekimenetan «nahi duenak» parte hartu dezan. Ostiralean Eneko Larrañaga Enekora-k bakarlari gisa eskainiko du kontzertua. Infusioa edanez eta bizkotxoa janez, kandelekin girotuta, kontzertu «goxoa» eskainiko duela jakinarazi du. «Oraindik ez dago baieztatuta hala egingo al dudan, baina bideo proiekzioarekin ematen dut normalean kontzertua. Gaika antolatzen dut bideoa; gai jakin horren araberako argazkiak jartzen ditut bideoan, neu musika jotzen ari naizen bitartean. Neuk bidaietan ateratako irudiak izaten dira». Arpa afrikarra jotzen du Larrañagak. «Giro lasaian» entzuteko kontzertua dela esan du. Euskaraz kantatzen du gehienbat, nahiz eta «Maninga kulturako hizkuntzak ere tartekatzen» dituen, jakinarazi duenaren arabera. Larunbata egun nagusia Ostiralean hasita, hurrengo egunerako prestatu dituzte ekitaldi gehienak. Mikel Abeirok jardun du antolaketa lanetan, eta berak azaldu du prestatu dutena. «Afari meriendarekin hasiko gara larunbatean, 18:30ean. Horren ondoren kontzertuak hasiko dira, bata bestearen segidan; ez dugu bakoitzarentzat ordurik zehaztu. Beraz, 19:30ak inguruan, gutxi gorabehera, hasiko dira konztertuak». Buterflai, La Pulga eta Lagunak, Low Rider, DJ Korta y Pega eta DJ Marek izango dira gau guztian zehar. Denetariko musika jarri dute. La Pulga eta Lagunak taldeak, adibidez, flamenkoa jotzen du. Gitarra-jotzaile batek [...]

Argizuloren urteurrena ospatzeko, larunbatean afari merienda izango da nahi duenarentzat (Olatz Prat)

Bederatzi urte bete ditu gaur Argizulok, eta asteburu honetan urteurrena ospatzeko hainbat ekimen prestatu dute. Datorren ostiralerako eta larunbaterako prestatu dute egutegia, ekimenetan «nahi duenak» parte hartu dezan.

Ostiralean Eneko Larrañaga Enekora-k bakarlari gisa eskainiko du kontzertua. Infusioa edanez eta bizkotxoa janez, kandelekin girotuta, kontzertu «goxoa» eskainiko duela jakinarazi du. «Oraindik ez dago baieztatuta hala egingo al dudan, baina bideo proiekzioarekin ematen dut normalean kontzertua. Gaika antolatzen dut bideoa; gai jakin horren araberako argazkiak jartzen ditut bideoan, neu musika jotzen ari naizen bitartean. Neuk bidaietan ateratako irudiak izaten dira». Arpa afrikarra jotzen du Larrañagak. «Giro lasaian» entzuteko kontzertua dela esan du. Euskaraz kantatzen du gehienbat, nahiz eta «Maninga kulturako hizkuntzak ere tartekatzen» dituen, jakinarazi duenaren arabera.

Larunbata egun nagusia

Ostiralean hasita, hurrengo egunerako prestatu dituzte ekitaldi gehienak. Mikel Abeirok jardun du antolaketa lanetan, eta berak azaldu du prestatu dutena. «Afari meriendarekin hasiko gara larunbatean, 18:30ean. Horren ondoren kontzertuak hasiko dira, bata bestearen segidan; ez dugu bakoitzarentzat ordurik zehaztu. Beraz, 19:30ak inguruan, gutxi gorabehera, hasiko dira konztertuak». Buterflai, La Pulga eta Lagunak, Low Rider, DJ Korta y Pega eta DJ Marek izango dira gau guztian zehar. Denetariko musika jarri dute. La Pulga eta Lagunak taldeak, adibidez, flamenkoa jotzen du. Gitarra-jotzaile batek eta bi dantzarik eskainiko dute, beraz, saioa, antolatzaileak jakinarazi duenez. Buterflai, berriz, kantautorea da.

Dena doan izango dela jakinarazi du Abeirok, eta herritar guztiak parte hartzera gonbidatu ditu. «Antolatzen ditugun ekimen guztiak izaten dira irekiak, eta denak gonbidatzen ditugu».


Abiatu dute Literaturia

Atzo iluntzean egin zuten hasierako ekitaldia Modelon, Espainiako Kritika saria jaso berri duen Jon Benito idazlearen eskutik. Ondoren, Aner Euzkitze igo zen oholtzara Oihana eta Haizea Aranarekin eta Leire Vargasekin, Azken oturuntza. Ez dakit norentzat izan daitekeen interesgarria saioa eskaintzeko. Espresuki Literaturiarako prestatutako lana da hori. Gaur eta bihar hainbat ekitaldiz gozatzeko aukera izango da herrian barrena.

Ireki ditu ateak Literaturiak. Modelon egin zuten atzo 20:00etan hasiera ekitaldia, eta Espainiako Kritika saria jaso berri duen Jon Benito idazle zarauztarrak izan zuen ohorea. Ondoren, Aner Euzkitze igo zen oholtzara Oihana eta Haizea Aranarekin eta Leire Vargasekin, Azken oturuntza. Ez dakit norentzat izan daitekeen interesgarria saioa eskaintzeko. Espresuki Literaturiarako prestatutako lana da hori.

Antolatzaileek hainbat ekitaldi antolatu dituzte gaurko eta biharko, Eten aurtengo leloaren aterkipean.

Jon Benito, manifestua irakurtzen atzo Modelo aretoan. (Literaturia)

Gaur, larunbata

Etxezabalan

11:00. Basoko sekretuak ipuin-kontaketa musikatua. Amaia Elizagoien eta Irati Celestino

Modelo aretoan

12:30. Erreteneko kronikak. Loreak Belaunetan dokumentala + mahai-ingurua. Lanartea Amagoia Gurrutxaga, Eneritz Artetxe, Koldo Izagirre eta Ainara Azpiazu Axpi

18:00. Hitz etzana performance literarioa Ane Garcia eta Eider Perez

20:00. Kalakan. Ahotsez. Sarrera: 8 euro.

Lege Zaharren enparantzan

12:00. Azokaren irekiera. Karrikiri elkarteari omenaldia

12:00-14:00 / 17:00-20:00. Azoka

12:00-14:00 / 18:00-20:00. Ahotsenea-Liburu aurkezpenak

Bihar, igandea

Modelo aretoan

11:00. Mare, ilargiari poemak poesia errezitaldi musikatua. Aurkezlea: Jon Martin. Musika: Idoia Asurmendi, Errezitatzen: 6 idazle eta 6 ikasle.

12:30. Bihurguneak eta bideak elkarrizketan. Itziar Ugarte, Uxue Apaolaza eta Ines Osinaga

Lege Zaharren enparantzan

11:30-14:00. Azoka

12:00-14:00. Ahotsenea-Liburu aurkezpenak


Hirugarren mailako ligako lehen partidan jipoia jaso zuen Aralar Mendik

Universidad de Navarraren kontra ezin izan zuen ezer egin

Areto futboleko Hirugarren mailako 2023/2024 Liga hasi da. Lehen jardunaldian, Aralar Mendik Universidad de Navarra taldea hartu zuen Uharte Arakilgo Larrebieta kiroldegian. Nahiz eta partida ongi hasi, Youssef El Akkarik sartutako golari esker, Universidad de Navarrak markagailua guztiz irauli zuen, tarte laburrean 1 eta 4 aurreratu baitzen. Unax Trevejok 2 eta 4koa ezarri zuen, baina OPUS-ekoen gol festak aurrera jarraitu zuen. Urko Gorritik ere gola sartu zuen, ea, azkenean, 4 eta 9 galdu zuten uhartearrek.

Bestalde, Ibararte Xotak 1 eta 3 galdu zuen Burlataren kontra Zubirin jokatutako partidan.

Sailkapenean Universidad de Navarra jarri da lider (3 puntu), eta Aralar Mendi azkenaurrekoa da, hamaikagarren, punturik gabe. Gaur, urriaren 11n, asteazkena, 20:00etan, Aralar Mendik San Juan taldea hartuko du Larrebieta kiroldegian.


Gatibuk doako kontzertua emango du ekainean Basauriko San Fausto plazan

Maiatzaren 29an 30 urte beteko dira Social Antzokia berriro inauguratu zenetik. Urteurren hori ospatzeko egitaratau berezia antolatu dute maiatzaren 27tik ekaianaren 2ra bitartean. Besteak beste, Gatibu taldeak doako kontzertu bat emango du ekainaren 2an San Fausto plazan (21:30).

Halaber, antzerkia ere programatu dute Social Antzokiko arduradunek, eta Jordi Monedero basauriarrak Olga Margallo eta Antonio Muñoz De Mesarekin batera sortutako ManodeSanto konpainiaren ‘Beethoven #ParaElisa’ taularatuko dute Basauriko antzokian. ‘Amistad’ eta ‘Otros Aires’ (Argentina) antzezlanak ere ekarriko dituzte Social Antzokira, eta Deabru Beltzak taldeak ‘Les Tambours de Feu’ ikuskizuna eskainiko du kalean, antzokiaren ondoan.

Beste alde batetik, Social Antzokia barru-barrutik ikusteko bisita gidatuak ere antolatu dituzte maiatzaren 29an, 31n eta ekainaren 1ean, euskaraz zein gazteleraz.

Social Antzokia. 30 urte / Egitaraua

Maiatzak 27, larunbata

20:00 Antzerkia: ‘Amistad’ (Ginés Millán, Daniel Albadalejo, Daniel Grao)

Sarrera: 20 euro

Maiatzak 28, igandea

19:00 Antzerki musikatua: ‘Beethoven para Elisa

Sarrera: 18 euro

Maiatzak 29, astelehena

21:00 Antzerkia: ‘Otros aires’ (Duo Laos, Argentina)

+ Kale antzerkia: ‘Les tambours de Feu’ (Deabru Beltzak)

Sarrera: gonbidapenak Social Antzokikom leihatilan sarrerak agortu arte

Ekainak 2, ostirala

21:30 Kontzertua San Fausto plazan (Trintxera): Gatibu

Sarrera: doan

Bisita gidatuak

– Maiatzak 29

17:00 Gazteleraz

18:00 Gazteleraz

19:00 Euskaraz

– Maiatzak 31:

17:00 Gazteleraz

18:00 Gazteleraz

19:00 Euskaraz

20:00 Gazteleraz

– Ekainak 1:

17:00 Gazteleraz

18:00 Gazteleraz

19:00 Euskaraz

20:00 Gazteleraz

Sarrera: doan, gonbidapenarekin (leihatilan)


EHko Mus Txapelketa bueltan da Ereñotzun

Auzoko kanporaketa gaur, Irrintzin, jokatuko da 16:00etatik aurrera eta irabazleek Fagollagan afaria edo bazkaria irabaziko dute.

Dagoeneko martxan da Euskal Herriko XIV. mus txapelketa, eta hasi dira herriz herriko kanporaketak. Hori horrela, Ereñotzuk asteburu honetarako jarri du hitzordua, gaur arratsaldeko 16:00etan hasita, Irrintzi tabernan. Bikoteko 20 euro ordaindu beharko da, eta irabazleak hurrengo fasera sailkatzeaz gain, Fagollagan bazkaria edo afaria irabaziko du Ereñotzuko auzo elkartearen eskutik.

Sailkatzen direnak beste kanporaketa bat jokatu beharko dute aurrerago. Euskal Herriko Mus Txapelketa lurraldeka jokatzen da eta ondoren lurralde bakoitzetik bikoteak sailkatuko dira final nagusira. Ereñotzuko bikoteak Gipuzkoako kanporaketara pasako dira eta hori martxoaren 11n jokatuko dira. Finalera lurralde bakoitzetik bi bikote sailkatzen dira eta aurten martxoaren 25ean jokatuko da Zornotzan.


Putxito, bota beste bat!

12.000 lagun kontzertu baterako elkartzea ez da erraza. Eta ez da errazagoa jende hori guztia barrura sartzeko antolatzea. Navarra Arenari ez, Sadar futbol zelaiari buelta ematen zion pistarako ilarak, eta harmailetakook ere bueltaka izan gintuzten: orain hemen, orain hor.

C Tangana

NOIZ: Irailak 3

NON: Navarra Arena (Iruñea)

Sartu eta aztertzekoa zen egoera. Jendetza. Denetariko fauna. Cayetano asko, baina jende ezagun asko ere bai. Denak, edozein kasutan, eszenatoki gaineko hiru pantailei begira, publikoaren zuzeneko irudia ematen zutenak, C Tanganaren biraren izena zekartenak: Sin cantar ni afinar (Kantatu eta afinatu gabe).

Hasteko modukoa ematen zuen edozein keinuri txistu egiten zioten zaleek; ordu erdi generaman zain. Azkenerako, teloia igo eta hasi zen show-a. Eszenatokia hirutan banaturik, orkestra bat, banda bat, koroak egiten dizkion hirukoa eta 60ko hamarkadako luxuzko hotel bateko terraza antzeko platoa. Tabernari antzezle bat, bueltaka tragoak eskaintzen musikariei. Pantailan, Starring: Antón Álvarez as Pucho letrak, pelikuletako hasieretan egoten diren ohiko kredituak. Estimulu gehiegi, zer begiratu ez nekiela egon nintzen, baina pelikulari begirik kendu ezinik era berean.

Hasierako bi kantuak ez ziren bereziki ezagunak izan eta horregatik, agian, gure inguruko jendea eserita geratu zen. Baina hirugarrenetik aurrera? Kasik ezinezkoa zen geldirik egotea. Jarraian pasa ginen El Madrileño diskoan ukitzen dituen estilo eta erritmo ezberdin guztietatik, abesti bakoitzerako performance bana eginez. Bazkalostea, Tiny desk-en bezala, lore-koroa hileta irudikatzen duen abestian, mahaira eserita gitarra-jotzailearekin, edo bera bakarrik trap edo elektronikatik gertuago dauden abestietan.

Gutxi hitz egin zuen, eta prestatutako elkarrizketa bat antzeztu zuenean ez zitzaion askorik ulertu. Gabon bat ere ez. Pamplona gora eta behera, Iruñea esango zuelako esperantza minimoa ez zuen bete. Eta konturatzerako bukatu zen pelikula. Fin zioen pantailak. Arraroa izan zen, agur eginez eta banda osoarekin pasilotxotik saltoka zebilen, baina zerbait gehiago egongo zela uste genuen.

Entzunda neukan auzo-lotsa ematen zuela lehen El Madrileñok, Antónek, C Tanganak edo Putxitok. Baina bira honetarako pelikula bat muntatu zuen bere buruan, eta pelikula hori oholtzara eraman du, literalki. Askok hitzak irentsiko zituzten atzokoa eta gero. Hori bai, kontzertu bat ikustera etorri zenak 60 euroko film bat eraman zuen etxera.


IV. Ingurumen Jardunaldiak: 'Baso heldu misto baten bisita gidatua Pagoeta inguruan' irteera

Urola Bizirik taldeak antolatuta, Antxon Gomez eta Arturo Elosegik gidatutako irteera.


Aste Berdea iragarri du Elgetako Udalak urriaren 19an hasi eta 25era bitartean

Hiru hitzaldi, neska-mutikoendako kontzertu didaktiko bat, herrian sorturiko errefusaren karakterizazioa, lehenengo erreka auzolanean garbitzeko deialdia, argazki erakusketa bat eta liburutegiko interesgunea daude programan.

"Ingurumena zaintzea ezinbestekoa dela uste dugulako, gure bizimoduak eragiten dituen arazoez jabetzera eta gogoeta bat egitera gonbidatu nahi zaituztegu. Horretan laguntzeko egitarau bat prestatu dugu", azaldu du Ingurumen zinegotzi Ibai Larrañagak.

"Mankomunitatearen eskutik, sortzen ditugun hondakinak nola kudeatzen diren ezagutuz ekingo diogu. Martitzenean gaztetxoenentzat kontzertu didaktiko bat eskainiko digu Trakamatrakak. Eguaztenean, energiaren autokontsumorako bidean eman beharreko pausoak azalduko dizkigute Goienerreko lagunek. Eguenean, Ekologista naiz baino... hitzaldia eskainiko dugu, nork ez dauka kontraesanik? Zapatuan errefusaren karakterizazioa egingo dugu plazan. Elgetan ongi sailkatzen dugu baina oraindik badugu zer hobetu. Bukatzeko, domekan, Lehenengo erreka garbitzera joango gara eta nahi duen ororen laguntza ongietorria izango da. Gainera, astean zehar, liburutegian interesgune bat izango dugu prest. Ea guztion artean Elgeta berdeago eta jasangarriago bat egitea lortzen dugun. Har ezazu parte! ", gaineratu du.


Baztango Gazte Asanbladak frontenis txapelketa egin du asteburuan giro ederrean

Baztango Gazte Asanbladak antolatutako frontenis txapelketa jokatu zuten larunbatean Elizondoko Iriarte pilotalekuan. Hamar gaztek parte hartu zuten, eta bikoteak ausaz osatu zituzten. Ikusleak ere bildu ziren kirolaz gozatzera, eta giro onean iragan ziren jokaldiak. Gorka Laurnagak eta Oiher Urrutiak osatutako bikoteak irabazi zuen. Goizeko kirolak sortutako gosea asetzeko, gaztetxean bildu ziren denak bazkaltzera. Mahai inguruan iragan zuten gazteek arratsaldea solas eta kantuan.


Kantu-afarirako izena biharko eman behar da Gabirian

GABIRIA // Euskararen nazioarteko eguna ostiralean dela eta, kantu-afaria antolatu dute Gabirian. Aitor Furundarena musikari goierritarrak girotuko du saioa. Afaria Osinalde elkartean izango da, ostiralean 21:00etan hasita. Joan nahi dutenek udaletxera hots egin edo idatzi behar dute (943 88 07 34; udala@gabiria.eus). Bihar da izena emateko azken eguna.


"Denbora gehiago ematen dut pentsazen piezak egiten baino"

'Berria'-ko 'Atzekoz aurrera'-n elkarrizketa egin dio Maialen Unanue Irureta kazetariak Eguzkiñe Egaña Korta eskulangileari (Zestoa, 1974).

Diseinatzaile grafikoa da Eguzkiñe Egaña Korta lanbidez (Zestoa, Gipuzkoa, 1974); eskulangilea, afizioz. Urtebeterekin joan zen Venezuelara, eta 24 urte eman ditu han: duela ia hogei urte itzuli zen Euskal Herrira. Gurasoek ez zioten euskaraz egin, eta hori du pena. Ilustratzailea da, eta azken hiru urtean buztina lantzen ari da: kostatzen zaio egonean egotea, baina tarte horiexek aprobetxatzen ditu sormenari bidea emateko. Sarean, Instagrameko guzk_art eta potto.pottery kontuetan erakusten ditu egindakoak.

Esku garbiekin edo zikinduekin: nola gozatzen duzu gehiago?

Zikinekin! Asko gozatzen dut buztinarekin: nahi bezala molda baitezaket. Hanka sartuz gero, erraz konpon daiteke, fresko dagoen bitartean. Tornuarekin, adibidez, asko zikintzen dira eskuak, eta teknika menperatuz gero, primerakoa da: nik, oraindik, ez dut menperatzen.

Zure lanaren oso desberdina da buztingintza, ezta?

Lanean dena egiten dut digitalki; saguari itsatsita izaten dut eskua. Buztingintzarekin, aldiz, materiala ukitzen dut une oro, pieza sentitu. Beti gustatu izan zait eskuekin lan egitea, eta asko gozatzen dut.

Elkarrizketa osorik irakurtzeko Berria.eus-en.


Sergio Gomez iritsi da Vaticanora

Sergio Gomez Espainiako enbaxadarekin bildu da Vatikanoan. (Sergio Gomez) Gaixotasun arraroen ikerketa bultzatzeko, Azpeititik Vaticanora bizikletaz abiatu zen joan den martxoaren 1ean Sergio Gomez Azpeitiko bizilaguna. Haren asmoa zen gaurko egunez iristea helmugara, baina, azkenean, uste baino lehen iritsi da. 2.000 kilometro bizikletaren gainean egin ostean, astelehenean, hilak 19, zapaldu zuen Vaticano Hiria. Bertan, Espainiako enbaxadarekin bildu zen. Elkartasuna eta Itxaropena gaixotasun arraroei laguntzea helburu duen elkarteko lehendakaria da Gomez, eta elkarte horren egitasmo bat da Esperantzaren bidea, guztiok bizitzaren alde izenekoa. Joan zen abenduan jakinarazi zituen Gomezek egitasmoaren nondik norakoak, eta proiektuak erakunde norbanako eta saltoki hainbaten babesa jaso du.


Mendietan eolikorik ez egitea aldarrikatuko dute eguaztenean

Gipuzkoako parke eolikoen proiektuen aurkako zenbait eragilek agerraldia egingo dute hilaren 12an, Elosuan. Haien arabera, mendien industrializazioa ez da bidea, eta bertan behera utzi behar dira planak. Elkar ezagutzeko ere baliatuko dute eguna.

Parke eolikoen proiektuek ez dute etenik. Eginak dituzte bailarako herri batzuetan eragina izango duten Itsaraz, Irimo eta Karakate proiektuak gauzatzeko lehen urratsak, eta baita Gipuzkoako beste eremu batzuetan sortu nahi dituzten parke eolikoetan ere. Bada, horiek izan dezaketen eraginaz kezkatuta, plan horien kontrako zenbait eragile elkartu dira, eta agerraldia egingo dute hilaren 12an Elosuan.

Karakate Bizirik da talde horietako bat, eta, Regina Maiztegi taldekideak jakinarazi duenez, mendietan eolikorik ez egitea da aldarrikatuko duten puntuetako bat, eta, aldi berean, baita bertan behera uztea proiektu horiek guztiak ere.

Urretxu-Zumarraga Bizirik, Andatzu-Ezkeltzu Bizirik, Sañu Bizirik eta Oletan Ere Ez dira elkartu diren gainontzeko lau taldeak, eta, gaur-gaurkoz, Gipuzkoa mailako plataformarik osatzen ez badute ere, Maiztegik nabarmendu du jarraitu beharreko oinarrizko bidean ados daudela talde guztiak.

Elkar eragiteko bidean

Topaketa hori baliatu nahi dute denen artean biltzeko, elkar ezagutzeko eta elkarrekin lan egiteko. "Argi duguna da mendiak babestea dela oinarria, eta hortik hasi beharko luketela planifikazioek. Berdin zaigu enpresa pribatua edo publikoa den, hemengoa edo kanpokoa". Haren hitzetan, eztabaida ez dago hor, baizik eta ea nola babestu daitezkeen mendiak eta bertako ondarea. "Gure mendien industrializazioa ez da bidea".

Alabaina, agerraldiaren aurretik, mendi martxak egingo dituzte, norbere inguruetatik. Are gehiago, urrunagotik datozenentzat, Maiztegik jakinarazi du autoetan eta autobusean joateko eta itzultzeko aukera emango dutela.

Martxa horiek 12:30ean iristea aurreikusten da, eta hamaiketakoa egingo dute. 13:00etan izango da prentsaurrekoa, eta sorpresa bat ere egongo da. Hain justu, aurreratu duenez, haize errota batek izan dezakeen eragina irudikatzen saiatuko dira. Eta, amaitzeko, bazkaltzeko aukera ere egongo da.

Auzotarrak ere kezkatuta

Elosuko auzo-alkatea da Iñigo Zubeldia, eta bat egin du agerraldiarekin. Uste du halako proiektuek "sekulako kaltea" eragin dezaketela; are handiagoa landatik bizi den jendearengan. "Nire alegatua beti izan da lehenengo sektorea defendatu behar dela; hori egin ezean, galduta gaude".


Meza, luntxa eta trikiti doinuak Okondoko San Prudentzioetan

Okondon ez da danbor hotsik entzun San Prudentzio egunean, baina jai txikia antolatu zuten atzo santu horren omenezko baselizan. Eguerdiko mezaren ostean, hamiketakoaz eta trikitilarien emanaldiaz gozatzeko aukera egon zen. Jarraian, igel txapelketa antolatu zuten bizilagunen artean.

Argazkiak: Okondoko Udala


Paradisu Zinema ZineKluba: The Florida Project

Ikasturteko lehen emanaldia asteazken honetan, urriaren 24an, gaueko 21.00tan izango da Soreasun. Sean Bake estatubatuarraren "The Florida Project" (AEB, 2017) filma izango da ikusgai. Bertan estatubatuar gizartearen aurpegi garratza erakusten da, haurren ikuspuntutik. Pelikularen protagonista Monee da, amarekin Floridako Disney Worldetik gertu dagoen motel batean bizi den sei urteko neskatoa. Amak lanik ez duenez, alokairua ordaintzeko modu bakarra turistei perfumea saltzea da. Hala eta guztiz ere, nahikoa ez eta pixkanaka - pixkanaka prostituta lanak egiten hasten da. Asteazkenean soreasun elkartuko gara!


Ziortza-Bolibarko EH Bilduk bi hitzordu zehaztu ditu aste honetarako

Herri programa osatzeko bilera irekia eguenean [martxoak 23] egingo dute, 17:30ean, Ziortza-Bolibarko Udal Aretoan. Domekan [martxoak 26], ostera, zerrendaren aurkezpena egingo dute, 11:00etan, herriko plazan.


Aldaketari zentzua

Gaur hasiko da Italiako Giroa. Euskal ziklista bakarra ariko da: Eukene Larrarte tolosarra. Lehen aldia du: «Hau nahi nuen Bizkaia-Durangora etorri nintzenean, eta lortu dut».


Bertze bortz euskal preso Euskal Herriratuko dituzte

Lexuri Gallastegi, Zigor Blanco, Gorka Lupiañez, Jose Maria Novoa eta Ion Troitiño dira Euskal Herrira ekarriko dituzten euskal presoak. Eusko Jaurlaritzak zehaztu beharko du zein kartzelatara mugitzen dituzten.

Lexuri Gallastegi, Zigor Blanco, Gorka Lupiañez, Jose Maria Novoa eta Ion Troitiño euskal presoak Euskal Herriratu eginen dituzte. Hala jakinarazi berri dute Espainiako Espetxe Erakundeek. Ez dute iragarri zein kartzelatara ekarriko dituzten, ordea: hori Eusko Jaurlaritzak zehaztu beharko duela erran du Espainiako Barne Ministerioak. Izan ere, haren menpeko Espainiako Espetxe Erakundeek adierazi dutenez, bortz euskal presoen Euskal Herriratzeak Eusko Jaurlaritzako Justizia sailarekin koordinatuta iragarri dituzte. Urriaren 1etik Jaurlaritzak du Martutene (Donostia), Basauri (Bizkaia) eta Zaballako (Araba) espetxeen eskumena.

Zigor Blanco Asturiasko kartzelan dago gaur egun (Espainia, 385 kilometro), eta 2018tik beteak ditu zigorraren hiru laurdenak. 2003tik dago espetxean. Lexuri Gallastegi 2010etik dago preso, eta 2031n beteko ditu hiru laurdenak. Zuerako espetxean dago egun (Espainia, 245 kilometro). Gorka Lupiañez Logroñon dago (Espainia, 170 kilometro), eta 2007tik daukate espetxean. 2022an beteko ditu zigorraren hiru laurdenak. Jose Maria Novoa Mansillan dago (Espainia, 370 kilometro), 1999tik espetxean, eta hark ere 2022an beteko ditu hiru laurdenak. Troitiño 2010etik dago Espainiako espetxeetan, gaur egun Logroñon, eta 2040an beteko lituzke hiru laurdenak.

BERRIAren zenbaketaren arabera, gaur egun 76 euskal preso daude Euskal Herriko kartzeletan. Bertze bortz horiek eta lekualdatzeke dagoen bertze bat mugitzerakoan, 82 izanen dira.


'Ane' filma

'Ane' filma (Euskal Herria, 2020). David Perez Sañudo eta Amania Films ekoiztetxe arabarraren filma da. Euskal zinemaren saria irabazi du filma honek aurtengo Donostiako zinemaldian. Gaur bi emanaldi: 19:30ean eta 22:30ean. (Gaztelaniako azpitituluekin). Sarrera da bost eurotik.


Bideoa: Azken Portuko Jai Batzordeak futbito txapelketa antolatu du

Maiatzaren 26rako futbito txapelketa antolatu dute Azken Portuko Jai Batzordekoek. Sagasti plazan izango da txapelketa, eta 4x4 formatuan jokatuko dituzte partidak. Txapelketaren berri emateko honako bideo hau egin dute antolatzaileek. Izena emateko, azkenportua@gmail.com helbidera idatzi behar da. https://www.youtube.com/watch?v=UmImHcli1CE&feature=youtu.be


Eibar Bigarren Mailara jaitsi da

Jokoan ezer ez zuen Valentziaren aurka 4-1 galdu dute armaginek. Alavesek 4-2 irabazi dio Granadari, eta Lehen Mailan jarraituko du. Realak, berriz, bosgarren postuan jarraitzeko ezinbesteko garaipena eskuratu du Valladoliden aurka: 4-1.

Argi-ilunak utzi ditu Espainiako Ligako azken-aurreko jardunaldiak. Bi euskal talde zebiltzan Lehen Mailan jarraitzeko lehian, eta jada biek dakite ziur zein izango den euren etorkizuna: Eibarrek Bigarren Mailan jokatuko du datorren urtean, eta Alavesek, Lehen Mailan. Armaginek 4-1 galdu dute Mestallan, Valentziaren aurka, eta babazorroek 4-2 irabazi diote Granadari Mendizorrotzan.

Zerbait jokoan zuen beste taldea Reala zen. Donostiarrek bosgarren postua eskuratzeko lehia estua dute Betisekin eta Vila-realekin. Hirurek irabazi dute gaur (Realak, 4-1 Valladolidi), eta lehen bezala geratuko da kontua: azken jardunaldiaren aurretik, Realak puntu baten aldea du bere bi aurkariekiko. Azken jardunaldian Sadarren jokatuko du, Osasunaren aurka, eta irabaziz gero txuri-urdinena izango da bosgarren postua.

Gainerako beste bi euskal taldeek, Athleticek eta Osasunak, galdu egin dute liga irabazteko lehian dabiltzan bi taldeen aurka: Real Madrilen kontra Athleticek, eta Atletico Madrilen aurka Osasunak. Ez batek ez besteak ez zuten ezer jokoan, baina ez dizkiete gauzak errazak jarri aurkariei: 0-1 galdu du Athleticek, eta 2-1 Osasunak.

Valentzia 4-1 Eibar

Bolada onean zen Eibar, eta, Valentziak ezer jokoan ez zuela jakinda, armaginek gaur irabaz zezaketela zirudien neurketaren atarian. Ez da hala izan, ordea, eta gaurko porrotarekin Bigarren Mailako taldea da Jose Luis Mendilibarrek zuzentzen duena.

Gauzak azkar jarri zaizkie maldan gora armaginei: Guedesek bigarren minutuan sartu du Valentziaren lehen gola, Solerrek hemetzigarrenean bigarrena, eta Solerrek berak hamar minutu geroago hirugarrena. Itxaropenaren gola Bryal Gilek sartu du, 37. minutuan, eta neurketa hala joan da atsedenaldira: 3-1. Bigarren zatia hasi eta berehala, ordea, bere bigarren gola egin du Guedesek, eta halaxe amaitu da neurketa.

Alaves 4-2 Granada

Eibarrenaren aurkakoa izan da Alavesen norgehiagoka: hasieratik bideratu dute garaipena arabarrek. Pere Ponsek zazpigarren minutuan sartu du lehen gola, eta hogeigarrenean bigarrena Ruben Duartek. Atsedenaldiaren aurretik, abantaila murriztu du Jorge Molinak.

Bigarren zatian, ordea, neurketa berdindu du Puertasek, baina Mendizorrotzara porrotaren mamuak gerturatu orduko uxatu dituzte. Izan ere, berehala erantzun dute etxekoek: hamar minutuan bi gol egin dituzte, eta garaipena ziurtatu dute. Lehen Mailako taldea izango da aurrerantzean ere Alaves.

Reala 4-1 Valladolid

Garaipen erosoena Realak eskuratu du. Ez jaisteko lehian dabilen Valladolid zuen parean, eta erauntsi bat izan dira donostiarrak: 34. minuturako 4-0 aurretik ziren. Goleatzaileak hauek izan dira: Isak bi bider, Silva eta Januzaj. Ohorearen gola De Sousak sartu du, 81. minutuan, baina ez du larritasunik pasatu Alguacilen taldeak.

Athletic 0-1 Real Madril

Real Madrilek ederki sufritu behar izan du San Mamesetik hiru puntuak eramateko. Gaur galduta, Liga irabazteko aukera guztiak galduko zituzten madrildarrek. Neurketa gogorra izan da, eta Nachok 67. minutuan sartutako gol batek erabaki du.

Atletico Madril 2-1 Osasuna

Liderrari susto galanta emateko zorian izan da Osasuna. Lehen Mailan jarraituko zuela ziurtatu zuenetik, itxura ona ematen ari da Arrasateren taldea, eta horixe baieztatu du gaur: Atletico Madrili Ligako lidergoa kendu dio ia.

Neurketa madrildarrek kontrolatu dute, aukerarik onenak ere haiek izan dituzte, baina gola sartu ezinda ibili dira. Azkenean, saria eskuratu duena Osasuna izan da, eta 76. minutuan Budimirrek aurretik jarri ditu gorritxoak. Etxekoek, ordea, ez dute amore eman, eta Lodik norgehiagoka berdindu du, 82. minutuan; azkenean, Luis Suarezek erabaki du partida: 88. minutuan Ligako titulu bat balio dezakeen gola sartu du Uruguaiko aurrelariak.


2,5 graduko lurrikara bat izan da bart arratsean Donamarian

Donamarian izan zuen epizentroa eta 22:27an gertatu zen. Espainiako Institutu Geografiko Nazionalak jakinarazi duenez, 2,5 gradukoa izan zen eta hiru kilometroko sakoneran gertatu zen.

Espainiako Institutu Geografiko Nazionalaren arabera, azken hilabetean hiru lurrikara izan dira TTIPI-TTAPAk hartzen duen eremuan. Atzo arratsekoaz gain, abenduaren 13an eta 19an Bertizaranan bertze bi lurrikara izan ziren: abenduaren 13an 22:10 aldera 1,9 gradukoa eta abenduaren 19an, goizaldean, 03:45 aldera 1,5 gradukoa, 5 eta 7 kilometroko sakoneran, hurrenez hurren.


Maiatzaren Leheneko manifestazioek kaleak hartu dituzte

Sindikatuek hiriburuetan egin dituzte mobilizazio nagusiak Langileen Nazioarteko Egunean. Sindikatu abertzale bakoitzak nork bere aldetik egin ditu martxak; CCOOk eta UGTk, elkarrekin.

Euskal Herri osoan zehar zabaldu dira Maiatzaren Leheneko manifestazioak igandean. Hiriburuetan izan dira nagusiak, eta eguerdi partean gehienak, nahiz eta arratsaldean ere izan diren mobilizazioak.

Sindikatu abertzale bakoitzak nork bere aldetik egin ditu martxak. ELAk Borrokan ari gara lemapean deitu du manifestazioetara Bilbon, Donostian, Gasteizen eta Iruñean. Bilbon izan da Mitxel Lakuntza idazkari nagusia, eta han hitz egin du: «Arazoa modelo ekonomikoa da, enpresa handiek gobernuek baino gehiago agintzea ahalbidetzen duen modeloa. Enpresa horiek, irabazi historikoak lortzen dituzten bitartean, lotsarik gabe egiten digute iruzur», gaitzetsi du.

Espainiako Gobernuak eta Europako Batasunak adostutako funtsak «partxe bat» besterik ez direla iritzi dio Lakuntzak, eta gaitzetsi egin du Europako herrialdeek Ukrainako Gerraren inguruan duten jarrera ere: «Modelo gerrazale bat ari da nagusitzen. Horregatik, bakea aldarrikatzeko ere egun ona da gaurkoa, Ukrainan bai, baina baita ahaztutako gerra guztietan ere: Yemengoa, Siriakoa, Palestinakoa...», gehitu du. Manifestazioan, hainbat sektoretan borrokan dabiltzan ELAko kideak elkartu dira.

Bilbon izan da Garbiñe Aranburu ere, LABeko idazkari nagusia. ELAk bezala, LABek ere Hego Euskal Herriko lau hiriburuetan deitu du protestetara, baita beste hainbat herritan ere. Egin dezagun posible izan da sindikatuaren aurtengo lema.

Bere hitzaldian, Aranburuk «errotiko aldaketak» eskatu ditu: «Bukatu dira aitzakiak eta justifikazioak. Gobernuentzat, pertsonak erdigunean jartzearena lelo huts bat bilakatu da. Ez dira sustatzen beharrezko aldaketak egiteko eztabaidak eta neurriak», salatu du.

Ipar Euskal Herrian, beste sindikatu batzuekin batera atera da LAB. CGT, Bizi, FSU, Alda, EBA, CFDT eta Etorkinekin Solidarite-Migrantsekin batera, bi martxa egin ditu, Baionan eta Maulen.

CCOO eta UGT, berriz, batera atera dira Bilbon, Donostian Gasteizen eta Iruñean. Loli Garcia eta Raul Arza Bilbokoan egon dira. Euren pankartetan erakutsi dutenez, argi dute zein den konponbidea: «Soldatak igo, prezioei eutsi, eta berdintasun handiagoa». Horixe izan da lema.

Garciak nabarmendu du langileak izan direla «une zailenetan gizarteari eutsi diotenak». Horregatik, enpresarien jokabidea gaitzetsi du: «Euren poltsikoak bete nahi dituzte langileon kontura, prezioak igoz eta soldatak izoztuz. Baina argi izan dezatela: ez diegu utziko». Horretaz gain, Espainiako Gobernuak azken hilabeteetan Mendebaldeko Sahararen inguruan hartu duen jarrera ere gaitzetsi du EAEko CCOOko idazkari nagusiak.

Beste deialdi bateratua CNT, ESK eta Steilasena izan da. Batera atera dira Errenteriatik Donostiarako martxan batean, Gasteizen, Iruñean eta Bilbon. Donostian Kapitala suntsitzeko, langileria batu! izan da lema, Bilbon Eskubideak, borrokatuz lortzen dira!, eta Iruñean Prekaritatea eta pobreziaren aurka, lan duinak.

Euskal Herriko Kontseilu Sozialistek ere antolatu dituzte martxak. Eguerdian egin dituzte mobilizazio batzuk, Donostian, Gasteizen eta Baionan adibidez. Baionan mobilizazio orokorrarekin egin dute bat, baina aurretik euren ekitaldi propioa antolatu dute. Salatu dutenez, «prezioen goititzeak, askatasunik ezak, langabeziak eta soldata miserableek jasangaitza egin dute langileriaren egunerokoa. Egiturazko krisi bat da bizi duguna».

Manifestazio gehienak, ordea, arratsaldean egin dituzte, besteak beste Iruñean eta Bilbon. Krisi kapitalista garaian sozialismoa eraikitzen izan da lema.

Ikusi gehiago: GREBA HOTSAREKIN DATOR


Santa Agedako entsaioa, ostiralean

Ereñotzun azken Santa Agedako entsaio eguna urtarrilaren 28an, ostiralean, 20:00etan izango da, Urmia elkartean.


Erdigunean elkartu dira danborrak berriz

Donostiako erdigunea hartu du haur danborradak, bi urteren ondoren. Ikasle guztiek elkarrekin jo dituzte danborrak eta barrikak. Txiki geratu da Alderdi Eder, eta jendeak gogoz hartu du ohiko danborradaren itzulera.


Enduroko Copa TT 4 Estaciones txapelketako sailkapen buruan da Oihan Meoki lekaroztarra

Oihan Meoki Iparragirre motor gidari lekaroztarra enduroko Copa TT 4 Estaciones txapelketako sailkapen burua dago, bi proba jokatu ondotik. Navalmoral de la Mata (Caceres) eta Tuña-Tineo (Asturias) herrietan apirilean eta ekainean egindako probetan hirugarren izan zen Meoki, baina bietako puntuazioa batuta, baztandarra dago sailkapen buruan.

Bere ondotik, Raul Guimerá Gasulla eta Sergio Vaquero daude sailkapenean.


Festak amaitu eta hamabi egunera hasi dira Gaztelugibeleko lorategietako hesiak kentzen

Hiriko gotorleku izandakoa ere asteburuan ireki dute.

Uztaila hasieratik Iruñeko Gaztelugibela inguratzen duen hesia kentzen hasi dira. Metalezko egituraren helburua zen herritarrak Sanferminan botatako su artifizialetatik babestea, hau da, arriskuak eta kalteak murriztea.

Behin jaiak amaituta iradokizun eta kexa ugari jaso zituen Iruñeko Udalak hiriko arnasguneetako batek itxita jarraitzen zuelako, bero handien egin izan duen boladan gainera. Festak amaitu direnetik hamabi egun pasa dira eta Udalak jakinarazi du gaur hasi direla metalezko hesi hoiek kentzen. Sanferminak amaituta "Garbiketa eta Lorategi zerbitzuek hondakin pirotekniko guztiak kendu eta eremu hori berriro ibiltzeko beharrezkoak diren mantentze-lanak" egin dituzten bitartean izan dira itxiak lorategiak, baita Gotorlekua ere.

Azken hori asteburuan, larubatean, ireki zuten. Udal gobernuak argudiatu du "Sanferminetako su artifizialen bildumak Ziudadela barrutik ateratzeak urtero hiriko gune hau ixtera" behartzen duela eta haiekin batera "lubakien inguruko guneak eta Gazteluko Itzulia". Segurtasun kontua dela azpimarratuta, honakoa zehaztu du Iruñeak: "horri esker, ez dago inolako arriskurik pertsonentzat gaueroko ikuskizun piroteknikoan, ezta inguruan geratzen diren hondarrek inolako arazorik sor dezaketenik ere". Gaineratu dute jaiak amaitu ondoren, errepaso xehatu bat egiten da eremu kaltetuenetan.

Lan horiek amaituta beraz, dagoeneko posible da herritarrak Gotorlekua inguratzen duen eremu osora iristea. Datozen egunetan Udaleko beharginak eremua mugatu duten gainerako azpiegiturak pixkanaka kentzen joango dira.


Benigno Zaballa: "Ez dute gure iritzia kontuan hartu"

Gaur, martxoaren 2a, Algortako trinitarioak Hiri Antolamenduko Plan Orokorraren (HAPO) kontrako sinadura-bilketa egiten ari dira Algortako Trinitarioen elizan. Izan ere, Trinitarioetako lurzoru urbanizatuari lotutako jarduketak euren eremuak murriztea aurreikusten ditu, eta, ondorioz, deitoratu dute Argia Fundazioak ezingo duela gaixoakaz egiten duen lanagaz jarraitu.

Algortako trinitarioetako Benigno Zaballak adierazi duenez, gaurko sinadura-bilketa honegaz lortu gura dute herriak jakitea Udalak eskuartean zer duen gure elizari dagokionez: "Parrokiako eta Argia Fundazioko eremuko lekuetan hainbat etxe egin nahi dituzte, eta zaintzen ditugun gaixoak San Martin eskolara lekualdatu. Gure ikuspuntutik hori onartezina da, eta horregatik gaude borrokan".

Gainera, Zaballak azpimarratu du Udalak ez duela haien hitza kontuan hartu. "Bildu ginenean, Getxoko alkateak esan zidan jada plana Udalean onartuta zegoela, gure iritzia kontuan hartu gabe. Haiek argudiatu zuten plan hau herriaren onerako zela". Bestalde, Algortako trinitarioak gogor salatu du HAPOaren atzean Udalak dituen interesak: "Argi dagoena da eurek nahi dutena egingo dutela: etxeak egin, kobratu eta hor konpon besteon iritzia".

Gaurko sinadura-bilketara jende andana hurbildu dela ere adierazi du Zaballak: "Tantaka-tantaka etorri da jendea sinatzera, izan ere, gehienek ez zekiten ezer ez. Horregatik, domeketan, elizan, informazioa zabaltzeaz arduratzen gara".


50 mintegi izango dira Aiako landareen azokan

Bihar eta etzi Landare Berezien XVI. Azoka egingo dute Aiako Iturraran lorategi botanikoan. Kontinente guztietako landareak ikusi, ezagutu eta erosteko aukera eskainiko dute bertan.

Kontinente guztietako landareak ikusi, ezagutu eta erosteko aukera izango da asteburuan Aiako Iturrarango lorategi botanikoan: iratze zuhaiztiarrak, landare haragijaleak, barazki ekologikoak, bilduma zuhaitz eta zuhaixkak, landare tropikalak, zuhaitz txikiak, haziak, landare usaintsuak, iratze bildumak... Iturraranen Landare Berezien 16. Azoka egingo da bihar eta etzi; bi egunetan 10:00etatik 18:00etara bitartean egongo da zabalik. Aurten, 50 mintegik parte hartuko dute.

Iturraranen landare berezien azokaren barruan hitzaldiak eta bisita gidatuak ere antolatuko dituzte bi egunetan. Gainera, haurrentzako jolaserako gune bat ere izango da, baita ere bertako lorategitik paseatzeko aukera. Azokaren barruan, jatekoarekin eta edatekoarekin postuak jarriko dituzte, inguruko produktuak dastatzeko aukera eskainiz: sagardoa, gazta, taloak, Goiabe sukaldaritzako produktuak...

Igande goizean, berriz, Iturrarango azokaz gainera, Aiako plazan ere landareekin eta loreekin lotutako produktuekin azoka jarriko dute. Guztira, hamabost postu egongo dira.

Garraioa eta aparkalekuak

Iturraran parkearen inguruan bi aparkaleku antolatuko dituzte: Aiako herrian bat eta Orio ondoan bestea, Txurrukako aparkalekuan. Horietatik azokara etengabe autobus zerbitzua egongo da. Aparkalekuetatik azoka gunea lehenbiziko busa 9:45ean aterako da, eta azkenekoa 17:00etan. Azokatik aparkalekura, aldiz, 18:15ekoa izango da azkena.

Zarauzko tren geltokitik ere autobus zerbitzua jarriko dute. Lehenbizikoa 10:23etan aterako da Zarauztik, eta azkena, 16:23etan. Itzulerako autobusak, aldiz, 10:45etik 17:45 bitarte irtengo dira azoka gunetik.

Landare berezien azoka

Larunbata

10:00-18:00. Azoka zabalik izango da Iturraranen.

11:00. Hitzaldia: Cordobako atariak. Hizlaria: Inmaculada Porras biologoa. Gaztelaniaz.

11:30. Biodibertsitatean lorategira bisita, euskaraz.

12:00. Biodibertsitatean lorategira bisita, gaztelaniaz.

Igandea

10:00-18:00. Azoka zabalik izango da Iturraranen.

11:00. Hitzaldia: Naturako argazkilaritza. Hizlaria: Emilia Valencia argazkilaria. Gaztelaniaz.

11:30. Biodibertsitatean lorategira bisita, euskaraz.

12:00. Biodibertsitatean lorategira bisita, gaztelaniaz.

Aian herrigunean azoka gehigarria, goiz guztian zehar: Aiako plazan hamabost postu egongo dira landare eta landareekin zerikusia duten askotariko produktuak saltzen eta erakusten,


Udarako bukatuko dituzte metroaren Bentaberriko eta Antiguako sarbideak

Euskal Trenbide Sareak hedabide honi jakinarazi dionez, udarako behin betiko bukatuko dituzte Donostiako Metroaren Bentaberriko eta Antiguako sarbideak: “Udan zehar Eugenio Imaz eta Xalbador Bertsolaria kaleetako eta Bentaberri plazako urbanizazioak bukatuko ditugu. Sarrerako edikuluak itxita eta babestuta egongo dira, eta okupazio guztiak ahalik eta gehien murriztuko dira”.

(Argazkia: Joseba Parron San Sebastian)

Trenbide muntaketa, ordea, udarako ez dela bukatuta egongo nabarmendu du ETSk. Beraz, sarbideen erabilgarritasuna lan horiek bukatzean ahalbidetuko dute.


«Jakin-mina eta ahotsa galtzen ditudan egunean utziko ditut oholtzak»


Bilboko manifestazioak hamarka mila emakume bildu ditu

"Zaintzaren negozioa" salatu dute M8an Euskal Herrian izandako manifestazio jendetsuenean.


Israelek Gazako eraikin bat bonbardatu duen unea

Bonbardaketak zortzi hildako utzi ditu. Hildakoetako bat bost urteko neskato bat da. Erasotutako eraikinean komunikabideen eta gobernuz kanpoko erakundeen bulegoak daude.


Zabalik da AEK euskaltegian izena emateko epea

Soraluzeko AEK euskaltegiak zabaldu du ikasturteko matrikulazioa, "Euskara hurbil, zu urrun heltzeko" lelopean. A1 mailatik C2 mailara arteko ikasketa mailak eskaintzen ditu, aurrez aurre zein autoikaskuntza bidez ikasteko aukerarekin. Irailaren 29ra arteko epea dago izena emateko.

Urrian hasiko den 2023/2024 ikasturteari begira, ikasketa aukera zabala eskaintzen du euskaltegiak:

Euskalduntze orokorra (aurrez aurrekoa edo autoikaskuntza): A1, A2, B1, B2, C1 (EGA) eta C2 mailak.

Xede bereziko ikastaroak: Gurasoak, etorri berriak, dentari/ostalariak.

Hizkuntza eskakizunak: IVAP, HABE, Osakidetza.

Matrikulazio-epea

Euskaltegian izena emateko epea irailaren 29an amaitzen da.

Informazioa

Izen-ematea egin edo ikastaroei buruzko informazioa lortzeko euskaltegira joan behar da.

Astearte, asteazken eta ostegunetan, 18:00-20:00.

Soraluzeko AEK Euskaltegia

Baltegieta kalea, 2

943 75 14 34

Diru-laguntzak

Udalak ikastaroaren kostuaren %50 eta %100a bitarteko diru-laguntzak emango ditu, errenta-mailaren arabera.

Diru-laguntza hauei buruzko informazioa euskaltegian bertan eskuratu daiteke.

C1 mailako ikastaroak 20 euroan

Eusko Jaurlaritzak zabaldu duen dirulaguntza-lerro berri bati esker, 16-18 urte arteko herritarrek aukera izango dute C1 mailako ikastaroa egiteko 20 euroko matrikula ordainduta.

C1 maila (Komunikagarritasun maila) lortzeko prestakuntza.

Irakurmen eta entzumen atalak euskaltegian bertan egiteko aukera.

Eskola presntzialak

Tutoretza pertsonalak.


Ezkurdia Urrutikoetxearen kontra, betiko Labriten

Lau eta Erdiko ligaxkako bigarren jardunaldiko partida bihar, larunbata, jokatuko da, eta jaialdi berean Promozioko Lau eta Erdian Joanes Bakaikoak Zabala izango du aurkari. Betiko Labrit bueltan dago

Aurreko ostiralean Altsasuko Burunda pilotalekuan ikuskizuna eman eta Unai Laso bederatzi tantotan utzi eta gero, Lau eta Erdiko final laurdenetako ligaxkako bigarren jardunaldian Joseba Ezkurdiak Mikel Urrutikoetxea izango du aurkari. Partida larunbatean jokatuko da, Labriten (17:30, ETB1), eta nahiz eta katedrak Ezkurdia faborito ikusi, Urrutikoetxea ez da edonolako arerioa izango. Biak irabaztetik datoz, eta lehia ikusgarria espero da.

Ez lehia bakarrik, Labriteko ohiko giroa ere bikaina izango dela aurreikusten da. Pandemia aurretiko giroa. Izan ere, murrizketarik gabeko lehenengo jaialdia izango da Labriten. Taberna zabalik egongo da, aforoa osoa, eta pilota zaleak Bombonera betetzeko desiotan daude. Ohiko larunbat arratsaldeko Labriteko plana bueltan da.

Labriten aritzeagatik, gustura

“Labriten jokatu nahi dut oso gustura sentitzen naizelako eta gustuko dudalako. Ziurrenik sekulako giroa egongo dela” azaldu zuen Ezkurdiak asteazkeneko material aukeraketan. Arbizuarra oso pozik dago ikusleak kantxara itzuli direlako. “Gozamen hutsa da” nabarmendu zuen. Iritzi berekoa zen Urrutikoetxea. “Ikuslerik gabe jokatzea oso tristea zen, pilotariak zaleen hotsa eskertzen du, motibatzen diolako” gaineratu zuen.

Partida gogorra espero dute biek. “Guztiok dakigu Joseba Ezkurdiak Lau eta Erdian nola jokatzen duen. Sasoi bikainean dago” esan zuen Urrutikoetxeak. Arbizuarra ez zen bizkaitarraz fio, eta Urrutikoetxeari “oso ongi” ikusten diola nabarmendu zuen Ezkurdiak.

Ondoren, Joanes Bakaikoa

Ezkurdiaren eta Urrutikoetxearen partidaren ostean Promozioko Lau eta Erdiko partida jokatuko da eta bertan Joanes Bakaikoa etxarriarrak Zabala izango du aurkari. Ligaxkako lehen jardunaldian Aitor Elordi 5 tantotan uztetik iritsiko da Bakaikoa, gogotsu.


Elosuko Otaba jaiak (Erretiratuen Eguna)

12:00etan, pilota partidak.

13:00etan, meza nagusia.

14:30ean, jubilatuen bazkaria (Elurmendi elkartean).

18:00etan, penthlatoia: 8 arrobako harriari 10 jasoaldi, aizkoraz 6 kanaerdiko ebaki, 50 kg-ko txingekin 4 plaza, km 1 korrika eta 400kg-ko harriarekin bi plaza gizon proban.

Aratz Mugerza vs Luis Txapartegi.

Ondoren, erromeria Lutxurdio eta Aitziber trikitilariekin.

22:00etan, San Joan sua plazan.


Maider Ronquete sopranoak eta Franco Cavalleri pianistak “emozioz beteriko” kontzertua eskainiko dute

Maider Ronquete soprano errenteriarrak eta Franco Cavalleri pianistak elkarrekin zapalduko Niessen beste behin, kontzertu berezia eskainiko dute hilaren 28an (ostirala da) kulturgunean. Dejate llevar… izena jarri diote kontzertuari, hori baita bikotearen asmoa: “bidaia edo paseo honetan musikak eraman gaitzala”. Emozioz beteriko kontzertua izango dela aurreratu dute, “errusiar mendi” bezala definitu dute saioa.

Kontzertu honekin haien ibilbidean “inflexio puntu bat” ezarriko dutela esan dute biek. Musika klasikoa izango da nagusi, eta bi musikariak tartekatzen joango dira. “Ezberdina izango da kontzertua. Obrak nahasten joango gara. Nik pieza bat joko dut eta ondoren beste pieza bat, Maiderrek kantatu dezan”. Hilaren 28koa “atsegingarriagoa” izango dela erantsi dute.

“Kontziente gara distantzia dagoela musika klasikoaren eta publiko orokorraren artean, berezi gazteen artean. Aurreiritziak hautsi nahi ditugu”, erantsi du pianistak. Kontzertua “oso dinamikoa” izango dela aurreratu du sopranoak: “Nire ahotsean aldaketa asko sumatuko dituzte ikusleek”, erantsi du.

Sarrerak Lekuona Fabrikan eskuratu beharko dira, 10 euroan, saioa hasi baino ordubete lehenago jarriko dituzte salgai. Bestela, erreserbak ere egin daitezkeela jakinarazi dute gaurko aurkezpenean, 617 82 17 78 telefono zenbakira deitu beharko da. Saioa 19:30ean hasiko dute, eta ordubete inguruko iraupena izango du.


Paco Vilches idazle hernaniarra, editore bila

Lau poesia-liburu idatzi ditu Paco Vilches idazleak eta, orain, horiek kaleratzeko, editore bila dabil.

Paco Vilches idazle hernaniarrak lau poesia-liburu idatzi ditu, eta horiek argitaratzeko editore bila dabil. Dagoeneko erregistratu ditu, Jabetza Intelektualeko Erregistroan, eta bere xedea da horiek kaleratzea. «Lau liburuetan, denera 1.000 poema daude», kontatu du Vilchesek.

Aipatu moduan, guztira lau lan idatzi ditu hernaniarrak. Poesia-liburuak dira, eta gaztelaniaz daude idatzita. Hauexek dira obrak: 530 Cortos de poesía, Dulcinea, Poesía a Dulcinea eta Hijo de la Generación del 27. «Niretzat idatzi izan dut beti, ezer argitaratzeko asmorik gabe. Izan ere, entretenitzeko eta nire sentimenduak azaleratzeko idazten dut», egin du gogoeta autoreak.

Kaleratu nahi dituen lau lan horietan bere bizitzarekin lotura estua duten gaiak jorratzen ditu. Hijo de la Generación del 27 liburuan, adibidez, bere gurasoen belaunaldia jartzen du erdigunean. «Nire gurasoak 1920ko belaunaldian jaio ziren, eta asko gustatzen zaizkit garai hartako idazleak», adierazi du. «1920ko idazleei, poetei, eta gerra zibileko tragedia bizi zuten herritar guztien omenez idatzi dut liburu hau».


Klarinete doinuekin abiatu dute Musika Jaialdia

Abian da Zumaiako 36. Musika Jaialdia. Klarinete Maratoiko laukote irabazlearen emanaldiak zabaldu du aurtengo programazioa. Hain zuzen ere, Andone Martiarena zumaiarrak, Nahikari Martinek, Aitor Juezek eta Xabier Ruiz de Azuak kontzertua eskaini dute gaur eguerdian Torreberriko aterpean. Arratsaldean jarraituko dute ekitaldiek: ZUMBen kontzertua izango da 19:30ean Santiago etxean.


Mugikortasunari buruzko inkesta, Urretxun

URRETXU // Urretxuko Udalak Hiri Mugikortasun Iraunkorreko Plana egin behar du, herri barruan desplazamendu iraunkorragoak ezartzeko. Hasteko, mugikortasunaren diagnostikoa egin nahi du. Hori dela eta, herritarrei inkesta bat betetzeko eskatu die. Inkesta urretxu.eus webgunean eta udaletxean, kultur etxean eta kiroldegian aurkituko dute.


Realeko zaleek Donostiako Alde Zaharra bete dute

Kopa eskura izatearen emozioak pandemian gaudela ahaztarazi die batzuei, eta ez dira osasun neurriak behar lukeen bezala betetzen ari.


Bideoak: Eskualdeko bertsolari eta kirolariak ika-mizka

http://youtu.be/nGHbQIDW7ig Ika-mizka. Eta hik? Nola bizi dunk euskara? ekimenak hainbat bideo jarri ditu ikusgai, abenduaren 3an (Euskararen Eguna) egingo dute ekimenaren harira. Eskualdeko zenbait bertsolari eta kirolari ageri da bideo horietan, besteak beste Ainhoa Murua triatleta, Axi Muniain surflaria, Jon Maia eta Jokin Uranga bertsolariak eta Gorka Karapeto eskalatzailea. Mahai-inguruak egingo dituzte abenduaren 3an, eta dinamizatzailea ere eskualdekoa izango da: Jon Artano kazetari zestoarra. Mahainguru saioak -Noiz: 2012ko abenduaren 3an. Euskararen Nazioarteko Egunean. -Lehenengo txanda: 10:00-11:15 -Bigarren txanda: 11:30-12:45 -Non: EHUren Gipuzkoako Campuseko Carlos Santamaria Zentroan. -Nor: Bideoetan agertutako aurpegi ezagun batzuk eta parte hartzeko izena ematen duten gazteak. Jon Artanok dinamizatua. -Formatua: Hamar mahai modu zirkularrean jarrita. Mahai bakoitzeko bi aurpegi ezagun eta beste bost gazte. Zizka-mizkak ere izango dira. Antzerki talde batek hainbat egoera linguistiko islatuko ditu esketx laburretan. Hauetatik abiatuta, mahai bakoitzean eztabaida hasiko da. Gazteak mahaiz aldatuko dira esketx bakoitzari lotutako eztabaida saio bakoitzeko, hartara jende ezberdinarekin hitz egiteko aukera izango dute. -Eguna borobiltzeko: 13:00ean Zuloak musika taldea zuzenean. http://www.youtube.com/watch?v=XiaXSL77sZQ&feature=share&list=UUPM-0zl6Nu9zxFByuB3r46w


Astelehenean hasiko dira helduen danborradako entseguak, berrikuntzekin

Azaroaren 25ean, hamabi konpainiak parte hartuko dute danborradan; inoiz baino gehiagok. Parte hartzaileen kopurua dela eta, banatu egingo dituzte taldeentzako entsegu egunak, eta konpainia bakoitzak dagokion egunean entseatuko du.

Datorren hilaren 25ean egingo dute helduen danborrada Azkoitiko kaleetan, eta hura prestatzen hasiko dira astelehenean, hilaren 6an. Aurten, gainera, konpainia berri bat batuko da danborradara: Belaño. Beraz, guztira hamabi izango dira desfilean aterako diren taldeak; orain arteko danborrada jendetsuena izango da, bere 75. urteurrenean.

Hurrengo hiru asteetan, astelehenetan, asteazkenetan eta larunbatetan izango dira entseguak Gurea pilotalekuan, baina izango da berrikuntzarik. Izan ere, parte hartzaile kopurua dela eta, banatu egingo dituzte taldeentzako entsegu egunak, eta konpainia bakoitzak dagokion egunean entseatuko du, guztietan egin beharrean: astelehenetan, Napoleon, Ixkiturri, Xabier Munibe ikastola, Txintxarri, Zalduntxoak eta Belaño taldeek entseatuko dute; asteazkenetan, berriz, pilotariak, euskal presoen eskubideen alde, Floreaga ikastetxea, Aldapa taldea, Zalduntxoak eta Belaño. Dena den, dagokien egunean joan ezin dutenek beste entsegu egunetan ere parte hartu ahal izango dute, entseguetarako osatu duten talde mistoan.

Astelehenetan eta asteazkenetan 20:00etatik 21:00etara artean egingo dituzte entseguak, eta larunbatetan, 11:00etatik 12:00etara artean.


Auto ilara luzeak eragin ditu istripu batek A-8 autobidean, Bilbo parean

09:15 inguruan bukatu dira auto ilarak. Ezbeharrean ez da inor zauritu.

Auto ilara luzeak sortu dira goizeko lehen orduan A-8 autobidean, Bilbo parean, istripu baten ondorioz. Trafiko Zuzendaritzak eitb.eus-i jakinarazi dionez, 07:30ean gertatu da bost ibilgailuren arteko istripua, Galdakaora bidean.

08:30ean, bost kilometroko auto ilarak zeuden, baina 09:15 aldera trafikoak normaltasuna berreskuratu du.

Ezbeharrean ez da inor zauritu.


Athlonen bizkar klinikak hamar urte bete ditu

Aretxabaletako Ibarra kiroldegian zerbitzua eskaintzen duen Athlonen bizkar klinikak hamar urte bete dituela ospatzeko ekitaldi xumea egin zuten egubakoitzean bezeroekin eta senitartekoekin. Ekitaldi motz bezain umoretsuan hamar urteotako ibilbidea errepasatu zuten.

Urtzi Amianok eta Asier Viterik eman zioten hasiera ekitaldiari eta ondoren Julen Axpe umoregileak girotu eta zuzendu zuen ekitaldia. Azken hamarkada honetan zerbitzuaren bezero izan direnei esker ona adierazi zieten, urte hauetan bertan lanean egondako lankideen esanak entzun zituzten, berezoak ere taula gainera igo ziren eta luntx batekin amaitu zuten ospakizuna.


Gutxi batzuek soilik lortu dutena

Ligako txapeldun izendatu ondoren, larunbat honetan, ekainaren 5ean jokatuko du Lauburu Ibarra Mahalak jubenil mailako Espainiako Kopako final-zortzirenetako kanporaketa. Ibartarrek merezitako lehen postua lortu dute eta, horri esker, Belabietan izango da aipatutako neurketa, 18:00etan. Hortaz, esperientzia benetan berezia izango da klubarentzat eta taldearentzat, nahiz eta ikusleek ezin izango duten bertaratu.

Gainera, klubak laugarren aldiz hartuko du parte txapelketa ospetsu honetan, non oinarrizko areto-futboleko maila goreneko talde onenek elkarren aurka jokatzen duten. Gutxi batzuen eskura dagoen mugarria da hau dena. Izan ere, talde morearekin batera, Inter, Barça, Boadilla edo Pozo bezalako Klub handiek bakarrik hitz egin dezakete horrelako parte hartze kopuruez.

Larunbateko norgehiagokari dagokionez, Aitor Arevalok zuzendutakoek Galdar FS talde kanariarraren bisita jasoko dute. Irabazten duenak azken faserako sailkatzea lortuko du, datorren asteburuan jokatuko dena, egoitza bakarrean. Bertan final-laurdenak, finalerdiak eta finala jokatuko dira asteburu berean. Galdar FS historia handiko taldea da areto futbolaren barruan, eta aspaldiko ezaguna Lauburu Ibarrarentzat; bi taldeek elkarren aurka jokatu baitzuten Zilarrezko Mailan.

Aurkariaren ahalmen handia kontuan hartuta (oinarritik lan handia egiten baitu), egin ohi duen joko mota aztertu du Arevalok. Batetik, maila taktikoan, kanariarrek banakako defentsak erabiltzen dituztela azaldu du, bai pista erdian, bai hiru laurdenetan. "Baloiak atzera egiten duen bakoitzean, lerroak igotzen dituzte galerak eragiteko, eta euren bertuteetako bat kontraerasoa da", esan du entrenatzaile gipuzkoarrak. Halaber, "baloirik gabe eroso" sentitzen den taldea dela gaineratu du. Bestalde, eraso mailan, 3-1 sistemako zuzeneko jokoa lantzen dutela azaldu du, abantaila espazial edo numerikoak eragiten dituzten bigarren ekintzak eragiteko zain.

Are gehiago, geldikako jokoan, aldeak markatzen dituen taldea dela azpimarratu du; batez ere, sakatzaile/jotzaile bikaina duelako. Jaurtitzeko, mehatxatzeko eta paseak burutzeko erraztasun handia erakusten duen jokalari batez ari gara. Azkenik, hirugarren mailako taldearekin dinamikan dauden eta liga horretan jokatzera ohituta dauden jokalariak ere badituztela gogorarazi nahi izan du gure entrenatzaileak. Horrek gure jokalariei falta zaien esperientzia puntu bat eman diezaieke norgehiagokan.

Horren aurrean, gure taldea oso ondo eta kontzentratuta ari da entrenatzen. Gaur egun, kontzeptuak doitzen ari dira partidara ahalik eta baldintza onenetan iristeko. Denek ilusio handia dute gauzak ondo egiteko eta, noski, irabazteko. Beraz, entrenamenduak oso biziak izaten ari dira denboraldiaren azken zati honetan, eta hori lortzea inoiz ez da erraza epe motzeko helbururik ez badago.

Beraz, norgehiagoka berezi baten aurrean gaude, zalantza gabe. Ziur asko, izugarri disfrutatuko dugu eta betirako gogoan izango dugun egun bat izango da larunbatekoa.

Ildo horretan, urte batzuk atzera eginda, guztira 9 parte hartze izan ditugu Ligan eta beste horrenbeste Espainiako Jubenilen Kopan.

16-17 denboraldia izan zen Lauburuk txapelketan parte hartu zuen azkena. Klubak gure kirolean erreferente bat den El Pozo Aljucer taldea bisitatzeko ohorea izan zuen. Partida horretan, gaur egun Lehen Mailan (bai Pozon, bai beste talde batzuetan) dauden jokalari asko Ibarran ikusteko aukera izan genuen. Gainezka zegoen Belabieta batek arratsalde magiko batez gozatu ahal izan zuen.

Justu bi denboraldi lehenago, 14-15ean, Liga titulua lortu genuen berriro ere. Oraingoan, Granadako Mutrayilek talde morea kanporatu zuen Belabietan. Final-laurdenetako partida horretan luzapen bat eta penalti txanda ahaztezin bat jokatu ziren.

Azkenik, 04-05 denboraldira jo behar dugu Klubak Espainiako Jubenilen Kopan parte hartu zuen lehen urtea gogorarazteko. Kategoriaren formatua ezberdina zen orduan eta taldeko lehenak zuzenean joaten ziren azken fasera. Ondorioz, talde ibartarra Interviuren aurka aritu zen Cadizen, 5-3 galduz Inter ahalguztidunaren aurka. Gainera, garai hartan, Interrek Lin bezalako jokalariak zituen taldean. Are gehiago, ibartarrek 3 eta 0-ko emaitza bati buelta ematea lortu zuten eta aurkariak gogor aritu behar izan zuen garaipena lortzeko.

Espero dezagun oraingo honetan Arevaloren mutilek zorte hobea izatea eta azken fase horretan sartzea.

Goazen Lauburu!!! !


Gizon batek sexu erasoa egin dio emakume bati Baionan

Erasoa ostegun gauean jazo zen, autobus baten barruan. Usteko erasotzailea atxilotu du Poliziak.

Gizon batek sexu erasoa egin dio emakume bati Baionan (Lapurdi), Sud'Ouest egunkariak jakinarazi duenez.

Eraso matxista ostegun gauean jazo zen, autobus baten barruan. 55 urteko gizonezkoa 20 bat urteko emakumearen atzeko jarlekuan zegoen, eta une batean, eskua goialdetik pasatu eta bularraldea ukitu zion.

Emakumeak berak eta autobuseko gainerako bidaiariak kargu hartu eta gizona ibilgailutik jaitsarazi zuten. Handik ordubetera atxilotu zuen Poliziak.

Asteon bertan beste eraso matxista bat izan da Ipar Euskal Herrian. 25 urteko gizon batek bikotekide ohiari eraso zion astelehenean Bokalen (Lapurdi), eta atzo kartzelatu zuten.


Ikasleen Txindoki instituturako edo Goierrirako autobusa

ZERAIN // Herri txikietako ikasleek Lehen Hezkuntza bukatzen dutenean, beste herri batzuetara joan ohi dira Bigarren hezkuntza egitera. Hala, 2022-2023 ikasturtean 2005 eta 2006 urteetan jaiotako herritarrek Txindoki institutura edo Goierrira joateko autobus zerbitzua izan dezaten, Zeraingo, Mutiloako eta Segurako udal ordezkariek bilerak egin dituzte LurraldeBuseko ordezkariekin. Eskoletara joateko autobusa erabiltzeko interesa duten ikasleek izena eman behar dute, Zeraingo udaletxean, gaur goizean.


Azken zazpi egunetan hirugarrenez, kasu berririk ez dute atzeman Lasarte-Orian

Eusko Jaurlaritzako Osasun Sailaren datuen arabera, Lasarte-Orian ez dute positiborik diagnostikatu otsailaren 23an. Gauzak horrela, hilabete horretan atzemandako kutsatzeen kopurua ez da igo; 123 kasu zenbatu dituzte gaur arte.

Beterri-Buruntza eskualdeko udalerrietan sei kasu atzeman dituzte asteartean: bina Andoainen eta Hernanin, eta bana Urnietan eta Usurbilen. Intzidentzia-tasak jaisten jarraitzen dute, eta Usurbil gune laranjatik horira igaro da. Lasarte-Oriakoa 183,78koa da gaur-gaurkoz –urtarrilaren 11tik erregistratu den kopuru baxuena–.

EAE erkidegoan 405 kasu detektatu dituzte otsailaren 23an, horietatik 103 Gipuzkoan. Osakidetzako beharginek 9.543 PCR eta antigenoen proba egin dituzte asteartean; horien posibotasun tasa %4,2koa izan da.

Osakidetzako ospitaleetan 333 pertsona daude erietxeratuta koronabirusagatik; larri daude horietatik 132, ZIU unitateetan. Asteartean 44 paziente ingresatu dituzte COVID-19a dela kausa. Otsailaren 15etik 21era 80 pertsona zendu ziren arrazoi horrengatik.


Zinema ikasleek sortutako hamahiru film labur lehiatuko dira Nest sailean

Mundu osoko zinema eskoletako ikasleen lanak aurkeztu dituzte; inoiz baino gehiago: 421. Tabakaleran pantailaratuko dituzte denak, Donostiako 71. Zinemaldian